
Introducere 


Povestirea "Martirii din catacombe" a fost publicată cu mulţi ani 
în urmă. 

Un exemplar a fost salvat de pe un vas american, comandat de 
căpitanul Richard Robert, abandonat pe mare, după un uragan 
dezastruos în ianuarie 1976. 

Cartea de față, purtând acelaşi titlu, este o reeditare a primei ediţii 
şi este publicată în speranţa că va fi folosită de Domnul Isus să aducă 
înaintea credincioşilor, tineri şi bătrâni, în aceste vremuri grele de 
sfârşit, o imagine a ceea ce primii creştini au îndurat pentru Domnul 


nostru Isus Christos în timpul uneia din cele mai groaznice persecuții 
ale Romei. 

Această carte vrea să ne amintească, nouă tuturor, că putem fi 
chemaţi oricând să suferim pentru Slava Domnului Isus. 

Promisiunea "Fii credincios până ia moarte şi-ţi voi da cununa 
vieții", poate fi valabilă şi pentru noi cei de acum. 

Asemănătoare ca stil şi mesaj cu celebrele cărți "Quo vadis", 
"Cămaşa lui Christos", "Ben Hur", "Fabiola", cartea "Martirii din 
catacombe" poate fi citită într-un stil alert şi poate aduce mari beneficii 
spirituale fiecărui cititor. 

În speranţa că revenirea Mântuitorului nostru se apropie cu paşi 
grăbiţi, iar necazurile şi prigoana vor dispărea pentru totdeauna, să 
strigăm, tânjind după clipa revederii: "Vino, Doamne Isuse!". 


Capitolul I - Coliseumul 
"MASACRAȚI PENTRU SARBATOAREA ROMEI" 


Era o zi de mare sărbătoare în Roma. Din toate părțile oraşului o 
mulțime se scurgeau spre o destinație comună. Depăşeau Colina 
Capitolina, Forumul, treceau de Templul Păcii şi de Arcul de Triumf al 
lui Titus şi Palatul Imperial, până ajungeau la Coliseum, unde intrau pe 
sutele de porţi şi dispăreau înăuntru. Acolo, imaginea vorbea de la sine: 
Jos se întindea arena, iar la nivelul ei până la o înălţime de peste 30 de 
metri, jur împrejurul ei se găseau nenumărate rânduri pentru locuri. 
Toate rândurile erau acoperite de oameni de toate categoriile sociale şi 
toate vârstele. 

Această imagine, a unei imense adunări, a nenumăratelor chipuri 
aşezate în rânduri succesive, avea darul să uimească orice vizitator. 

Mai mult de o sută de mii de oameni erau adunaţi aici, animați de 
un sentiment comun şi stăpâniţi de o singură pasiune: setea de sânge. 

Printre spectatori se găseau soldați care luptaseră în multe 
războaie şi erau obişnuiţi cu faptele de vitejie dar nu simțeau nici un 
sentiment de dezgust față de mişeleasca şi dezonoranta înscenare din 
arenă: nobili de viță veche, dar care nu vedeau în brutalitățile din arenă 
nici o pată pentru onoarea ţării. Filozofi, poeți, ţărani, judecători, cei 
mai supuşi ca şi cei mai de jos aglomerau locurile; dar strigătele unui 
patrician erau la fel de tari ca şi ale unui plebeu. 

Ce speranţă mai putea avea Roma, când inimile poporului erau 


date în totalitate cruzimii şi brutalităţii. 

Într-un loc la vedere, aşezat pe un scaun înalt se găsea Decius, 
împăratul Romei, iar în jurul său se găsea adunată crema societății 
romane. 

Printre ei se găsea şi un grup de ofiţeri din garda pretoriană, care 
comentau scenele cu un aer de cunoscători. Tonul lor ridicat, veselia lor, 
şi mai ales ţinuta lor admirabilă îi făceau ţinta atenţiei vecinilor. 

După câteva numere introductive, au început luptele. S-a început 
cu lupte unu la unu, care în majoritatea cazurilor s-au încheiat tragic. 
Efectul lor era de a deschide apetitul spectatorilor pentru brutalitate şi 
de a-i face mai nerăbdători pentru scenele ce vor urma. 

Un gladiator din Mauritania, a atras în mod special atenţia şi 
admiraţia mulțimii. Era bine făcut şi musculos, având agilitatea pe 
măsura puterii sale. 

El mânuia sabia scurtă cu aşa dexteritate, că răpusese toţi 
adversarii. 

I s-a opus apoi un luptător din Batavia, de aceeaşi statură şi forţă. 

Contrastul dintre ei era izbitor. Africanul era tuciuriu cu părul creţ 
şi ochii luminoşi; batavianul era un blond cu ochii cenușii. 

Era greu de apreciat care este mai bun, aşa de apropiaţi ca valoare 
erau, sub toate aspectele; deoarece primul luptase deja câtva timp, 
şansele păreau să fie de ambele părţi, Batavianul dădea lovituri grozav 
de puternice dar erau parate de îndemânarea Celuilalt. Africanul era 
rapid şi furios, dar nu putea face nimic împotriva apărării atente şi 
calculate a adversarului. După un timp, la un semnal, lupta a fost 
întreruptă şi gladiatorii conduşi afară, nu în aplauze ci într-o atmosferă 
de plictis, specifică publicului roman. 

Era clar că cei doi îşi vor relua lupta curând. Acum, un mare 
număr de bărbaţi au fost introduşi în arenă, înarmaţi cu săbii scurte. Nu 
era o luptă organizată ci o luptă generală, în care fiecare îşi ataca 
vecinul. 

Asemenea lupte erau cele mai excitante. Ele aveau ca sfârşit, de 
obicei, exterminarea majorităţii luptătorilor. 

Cinci sute de bărbaţi, înarmaţi, în plină tinereţe şi vigoare, luptau 
confuz unii împotriva altora. 

Lupta căpătă diferite forme: când se luptau în tabere, când se 
luptau câte doi. Spre sfârşit lupta a slăbit în intensitate. Din cinci sute de 
bărbaţi au rămas doar o sută şi aceştia slăbiţi şi răniți. Deodată, la un 


semnal, doi luptători intrară în scenă, din părți opuse, şi se repeziră 
asupra celor rămaşi. Erau africanul şi batavianul. Odihniţi, după o scurtă 
pauză, se aruncară cu furie asupra mulţimii ce nu mai avea putere nici să 
se apere, nici să se organizeze în vreun fel. Lupta se transformă în 
masacru. Cei doi au tăiat în stânga şi în dreapta, fără milă, până când au 
rămas singuri în picioare, sub ploaia de aplauze şi urale a spectatorilor. 

Trupurile celor morţi au fost scoase din arenă, şi cei doi îşi 
începură din nou lupta între ei. Încleştarea era la fel de dură ca la 
început şi avea acelaşi aspect: africanul ataca cu agilitate, iar batavianul 
se apăra cu prudenţă. Obosit peste măsură africanul încercă o lovitură 
decisivă. Batavianul o pară şi dădu o lovitură rapidă ce căzu ca 
trăznetul. Africanul dădu înapoi şi-şi pierdu sabia. Vru să revină, dar era 
prea târziu: lovitura duşmanului său îi străpunse braţul stâng, strigătele 
de admiraţie ţâşnind din toate piepturile. 

Dar nu era sfârşitul africanului, deşi învingătorul îşi pusese 
piciorul pe grumazul lui. Soarta lui urma să se decidă mai târziu, căci 
poporul roman şi chiar rănitul ştiau că nu există milă. 

— Batavianul este un luptător foarte abil, nu-i aşa Marcellus? 
spuse un tânăr ofițer spre un prieten din grupul din preajma Cezarului. 

— Aşa este Lucullus, răspunse celălalt. Nu cred că am văzut 
vreodată asemenea gladiator. Oricum, amândoi au fost mai buni decât 
toţi la un loc. 

— Ştiu că au un luptător mai bun decât aceştia. 

— Da!? Cine este? 

— Gladiatorul Marcer. Cred că este cel mai bun din câţi am văzut 
vreodată. 

— Am auzit ceva despre el. Crezi că-l vor scoate azi în arenă? 

— Bineînţeles că da. 

Scurta conversaţie a fost întreruptă de răgete fioroase ce veneau 
din viviarium, loc în care erau ţinute fiarele sălbatice înainte de 
introducerea în arenă. Erau răgete ce produceau frica şi panica în 
sufletele spectatorilor, aşa de flămânde şi turbate erau fiarele. 

Curând, porțile zăbrelite au fost deschise şi un tigru fioros 
pătrunse în arenă. Era adus din Africa cu câteva zile înainte şi ţinut fără 
mâncare, astfel încât devenise grozav de agresiv şi feroce. 

Târându-şi coada, păşea prin arenă ridicând priviri sângeroase 
spre spectatori. Dar atenția acestora a fost atrasă de un alt fapt. Din 
partea opusă, un om a fost introdus în arenă. N-avea armură, ci era 


îmbrăcat sumar ca toţi gladiatorii. Ținând în mână doar obişnuita sabie 
scurtă a gladiatorilor, el a înaintat liniştit spre mijlocul arenei. Ochii 
asistenţei erau fixaţi pe acest om. 

— Marcer! Marcer!, se auzi numele gladiatorului împrejurul 
arenei. 

Tigrul îl văzu şi scoase un răcnet scurt, ca o ameninţare. 

Marcer stătea liniştit, cu ochii fixaţi pe animal, care mişcându-şi 
coada cu furie se învârtea în jurul lui. 

Deodată se ghemui, apoi cu o săritură teribilă se aruncă asupra lui. 
Dar Marcer era pregătit. Cu o mişcare scurtă se abătu la stânga, iar când 
tigrul era să atingă pământul îi împlântă sabia drept în inimă. Lovitura a 
fost desăvârşită şi tigrul, după câteva răcnete mai slabe, muri. 

Aplauzele mulțimii izbucniră ca un tunet. 

— Grozav! strigă Marcellus. N-am mai văzut asemenea agilitate 
şi îndemânare. 

— Fără îndoială, acest om a luptat toată viaţa lui, adăugă prietenul 
lui. 

După ce leşul tigrului a fost îndepărtat, în arenă a fost introdus un 
leu uriaş. Pe lângă el, Marcer părea un copil. 

Leul flămânzise mult timp, dar nu arăta furia tigrului de mai 
înainte. Păşea încet, traversând arena şi apoi de jur împrejur, părând a 
căuta un loc de scăpare. Găsind toate porţile închise, se retrase spre 
centru şi punându-și capul în pământ scoase un răget atât de lung şi de 
puternic încât şi pietrele Coliseumului vibrară. 

Marcer stătea nemişcat. Nici un muşchi de pe faţa lui n-a tresărit. 

Îşi ţinea capul în sus, cu aceeaşi expresie de aşteptare întipărită pe 
faţa lui. 

Într-un târziu leul se întoarse spre el. Omul şi fiara stăteau faţă în 
faţă, privindu-se. Calmul omului umplu fiara de furie. Se dădu înapoi şi 
se ghemui pregătind saltul necruţător. 

Mulțimea stătea ca vrăjită. Aceste scene erau pe placul lor. 

Leul sări, dar din nou gladiatorul, cu aceeaşi manevră se abătu 
într-o parte şi lovi. De această dată însă sabia a lovit o coastă şi a căzut 
din mâna omului. Leul fusese lovit uşor, iar sângele scurs nu făcea 
altceva decât să-l întărâte şi mai mult. 

Dar Marcer părea să nu-şi fi pierdut sângele rece în asemenea 
momente grele. Complet neînarmat, el stătea înaintea fiarei, aşteptând 
atacul ei. 


Acesta sări de câteva ori, dar de fiecare dată gladiatorul evita 
colții fiarei cu obişnuitu-i calm şi agilitate. Pas cu pas se apropie de 
locul unde-i căzuse sabia şi într-un moment prielnic puse mâna pe ea. 
Înarmat aştepta acum saltul fiarei. Leul sări, dar, de această dată, Marcer 
nu mai greşi. Sabia străpunse inima leului care se târî mugind spre 
ieşire, dându-şi sfârşitul pe grilajul porţii pe unde intrase. 

Marcer părăsi arena, iar batavianul reapăru. Romanii aveau nevoie 
doar de varietate. Un tigru mic fu lăsat în arenă, dar batavianul îl ucise. 
Apoi un leu fioros a fost aruncat asupra lui. Batavianui nu avea calităţile 
lui Marcer, astfel că după două atacuri leul îl agăţă şi îl rupse în bucăţi. 
Apoi Marcer fu trimis în arenă şi ucise leul cu uşurinţă. 

Pe când Marcer stătea în mijlocul arenei primind aplauzele 
mulțimii, un om pătrunse în arenă. 

Era africanul. Braţul nu-i fusese bandajat şi tot trupul îi era plin de 
sânge. El păşi spre Marcer chinuit de dureri. 

Romanii înţeleseseră că fusese trimis în arenă ca să fie ucis. 

Nenorocitul o ştia şi el, pentru că a ajuns lângă Marcer, îşi aruncă 
sabia şi strigă cu disperare: 

— Repede! Ucide-mă şi scurtează-mi suferința. Spre uimirea 
tuturor, Marcer se dădu înapoi şi-şi aruncă sabia. 

Dar şi mai surprinşi au fost atunci când Marcer s-a întors spre 
împărat întinzând mâinile. 

— Augustule împărat, strigă el, eu sunt creştin. Mă lupt cu fiarele 
sălbatice, dar nu voi ridica mâna împotriva aproapelui meu. Pot muri, 
dar nu voi ucide. 

Strigăte de surprindere izbucniră din tribune. 

— Ce a zis? strigă Marcellus. Este creştin? Când s-a întâmplat? 

— Am auzit că a fost vizitat în celula sa de unul din acei creştini 
mizerabili, şi s-a alăturat sectei lor, răspunse Lucullus. Ei sunt 
scursoarea societăţii. Şi el este unul din ei. 

— Şi va îndura moartea decât să lupte? 

— Aceasta este credinţa fanaticilor acestora. Mânia lor luă locul 
surprizei. Mulțimea voia lupta. Dacă Marcer nu vrea să lupte, să sufere 
consecinţele. 

Dar el era ferm. Neînarmat păşi spre african, care era atât de 
slăbit, încât Marcer l-ar fi doborât cu o lovitură de pumn. 

Faţa africanului se schimbă. 

Surpriza, bucuria şi apoi triumful luciră în ochii lui. Puse mâna pe 


sabie, şi-l lovi pe Marcer în inimă. 

— "Doamne Isuse, primeşte duhul meu", cuvintele îi fură înecate 
de sânge şi astfel acest umil, dar curajos martor al lui Isus, părăsi 
pământul pentru a se alătura armatei martirilor. 

— Sunt multe scene ca acestea?, întrebă Marcellus. 

— Destule. De câte ori apar creştinii. Ei pot lupta cu nenumărate 
fiare. Tinere fete vin şi înfruntă leii şi tigrii, dar nici unul din aceşti 
nebuni nu va lupta cu oamenii. Mulțimea este dezamăgită de Marcer. El 
era cel mai bun gladiator, dar devenind creştin s-a comportat ca un 
nebun. 

— Trebuie să fie o religie minunată, dacă a putut face pe un 
gladiator să acţioneze astfel, spuse Marcellus. 

— Vei avea să afli multe în privinţa asta. 

— Cum aşa? 

— N-ai auzit? Ai fost desemnat să scoţi la iveală câţiva creştini. 
S-au ascuns în catacombe şi trebuie prinşi. 

— Credeam că s-a făcut destul până acum. Cincizeci au fost arşi 
de vii azi dimineaţă. 

— Şi o sută au fost decapitaţi săptămâna trecută. Dar nu-i destul. 

Oraşul colcăie de ei. Împăratul a fost nevoit să repună în drepturi 
vechea religie. De când au apărut aceşti creştini, Imperiul este în declin. 
El şi-a propus să-i extermine. 

Sunt o plagă şi trebuie trataţi ca atare. Vei înţelege aceasta în 
curând. 

— N-am mai fost de mult la Roma, răspunse Marcellus, şi nu 
înţeleg în ce anume cred aceşti creştini. Am auzit crimele de care sunt 
învinovăţiţi. Oricum, dacă este aşa cum spui tu, voi avea ocazia să aflu 
mai multe despre ei. 

— O nouă scenă se pregătea să atragă atenţia spectatorilor. 

Un bătrân intră în arenă. Era gârbovit, iar părul alb arăta vârsta 
înaintată. Apariţia sa a fost salutată cu ironie, deşi faţa sa fină şi ţinuta 
demnă ar fi trebuit să aducă respect şi admiraţie. 

— Cine este?, întrebă Marcellus. 

— Alexander, un învăţător al acestei secte abominabile. Este aşa 
de încăpățânat încât n-a vrut să-şi renege credinţa cu nici un chip. 

— Linişte! Vrea să spună ceva. 

— Romani! spuse bătrânul. Sunt creştin. Dumnezeul meu a murit 
pentru mine şi eu îmi dau viaţa cu bucurie pentru El. 


Strigătele mânioase şi exclamaţii murdare acoperiră vocea 
bătrânului. Trei pantere pătrunseseră în arenă şi se aruncară asupra lui. 
Împreunându-şi mâinile, privind cerul, el murmură o rugăciune. Fiarele 
însă se repeziră şi îl sfâşiară în câteva minute. 

Alte fiare sălbatice fură introduse în arenă. În mijlocul lor, fu 
împins un grup de prizonieri, în majoritate fete tinere, care erau 
sacrificate pentru a potoli setea de sânge a romanilor. 

Scena ar fi mişcat orice inimă în care sentimentele umane n-ar fi 
fost orbite. Dar mila nu-şi mai găsea loc la Roma. Pline de teamă aceste 
tinere fete prezentau acea parte a naturii umane, în conformitate cu 
scena, în confruntarea cu moartea de forma ei cea mai violentă. Dar 
după un timp credinţa a învins teama, ridicându-se cu putere deasupra 
el. 

Animalele simțiră prada şi se apropiară de ele. Dar fetele 
împreunându-şi mâinile şi ridicând ochii spre cer începură să cânte: 

"A Celui ce ne-a iubit, A Celui ce ne-a spălat de păcate în sângele 
Său. 

A Celui ce ne-a făcut regi şi preoți Ai Dumnezeului şi Tatălui 
nostru A Lui să fie cinstea şi puterea în veci de veci. 

Aliluia. Amin!" 

Una câte una, vocile erau înecate în sânge, agonie şi moarte; iar 
strigătele de teamă erau însoțite de frânturi de rugăciune. 

Astfel, aceste suflete tinere, atât de tari sub suferință şi 
credincioase până la moarte, şi-au purtat cântecul spre înaltul cerului, 
pentru a-l uni cu psalmii celor răscumpăraţi din ceruri. 


Capitolul II - Tabăra pretoriană . 
"SUTAŞUL CORNELIUS, OM CUCERNIC ŞI TEMATOR DE 
DUMNEZEU" 


Marcellus era născut în Cades şi a fost educat în spiritul 
disciplinei ce domnea în armata romană. A luptat în Africa, în Siria şi în 
Britania, unde s-a remarcat nu numai prin vitejia sa în bătălii ci şi prin 
talentul său organizatoric. Astfel a fost promovat şi primit cu cinste şi 
onoare la Roma. 

Lucullus nu părăsise niciodată Italia, iar Roma rareori. El 
aparținea unei vechi şi nobile familii romane, bucurându-se de 
bunăstarea şi influența corespunzătoare rangului şi poziției. 


Lucullus a fost fermecat de natura cinstită şi curajul iui Marcellus, 
astfel încât cei doi au devenit foarte buni prieteni. Cunoscând foarte 
bine capitala, Lucullus era de mare ajutor lui Marcellus, purtându-l pe 
acesta prin locurile cele mai atrăgătoare. 

Tabăra pretoriană era lipită de zidul cetăţii. Soldaţii trăiau în 
camere săpate în zid. Erau un număr destul de mare şi puterea lor asupra 
capitalei i-a făcut să controleze o bună bucată de timp guvernarea 
capitalei. Comandantul gărzii pretoriene se putea numi un favorizat al 
soartei, astfel că Marcellus putea privi viitorul cu întemeiate speranţe de 
mai bine. 

Într-o dimineaţă, câteva zile mai târziu, Lucullus a intrat în 
camera lui Marcellus. După saluturile obişnuite au pornit discuţia despre 
luptele la care asistaseră. 

— Asemenea scene nu-mi sunt pe plac, zise Marcellus. Sunt o 
laşitate, îmi place să văd doi bărbaţi bine pregătiți, antrenați într-o luptă 
cinstită, decât asemenea măceluri ca cele pe care le-am văzut la 
Coliseum. 

De ce a trebuit să fie ucis Marcer? Era un om curajos şi eu îi dau 
cinstea cuvenită. Şi apoi de ce au fost daţi fiarelor sălbatice acei bătrâni 
şi copii fără apărare? 

— Aceasta este legea. Erau creştini. 

— Mereu aud acelaşi răspuns. Ce au făcut creştinii? l-am văzut în 
toate colţurile lumii, dar niciodată n-am aflat c-ar fi fost amestecați în 
tulburări. 

— Sunt tot ce are mai rău umanitatea. 

— Dacă este aşa, care sunt dovezile? 

— Dovezi? Este prea bine ştiut. Crima lor este aceea de a fi 
complotat în secret împotriva legilor statului şi religiei lui. Aşa de mare 
este ura lor împotriva locaşurilor noastre de cult încât preferă să moară 
decât să sacrifice. N-au alt Rege sau împărat, decât pe Acel evreu 
crucificat, pe care ei îl socotesc înviat. Şi-şi arată răutatea faţă de noi 
afirmând că toţi vom fi torturați în Hades, după moarte. 

— Ar putea fi adevărat. Nu ştiu. Nu ştiu nimic despre ei. 

— Oraşul colcăie de creştini; Imperiul este la pământ. Şi ține 
minte asta. Declinul Imperiului nostru, pe care cu toții îl vedem şi-l 
plângem, răspândirea slăbiciunii şi  insubordonării, restrângerea 
granițelor, toate cresc pe măsura răspândirii creştinismului. Cui aparţin 
aceste cauze dacă nu lor? 


— Cum pot produce ei astfel de lucruri? 

— Prin practicile şi învăţăturile lor detestabile. Ei spun că a lupta 
este rău, că religia noastră sub care am prosperat, nu este decât un 
blestem şi ca zeii nemuritori sunt demoni, în învăţăturile lor este negată 
orice urmă de morală. 

La întâlnirile lor secrete comit cele mai macabre şi nebuneşti 
crime. Se ţin într-un secret impenetrabil, dar câteodată auzim 
discursurile lor veninoase şi cântecele deşănţate. 

— Toate lucrurile pe care mi le spui sunt deosebit de grave şi dacă 
sunt adevărate, merită o pedeapsă severă. Dar după cum o spui chiar tu, 
ei se ţin în secret şi se ştie puţin despre ei. Spune-mi, păreau, cei ce-au 
suferit ieri, astfel de oameni? Arăta bătrânul Alexander, ca unul care şi- 
a petrecut viaţa în viciu şi în desfrâu? Ar fi cântat acele tinere fete 
cântece deşănţate, aşteptând să fie sfâşiate de lei? 

"Spre Cel ce ne-a iubit La El care ne-a spălat de păcatele noastre”. 
Şi Marcellus cânta cu o voce moale cuvintele pe care le auzise. 

— Mărturisesc prietene că şi eu am deplâns soarta lor. 

— Şi eu aş fi plâns pentru ei, dacă n-aş fi fost soldat roman. 
Gândeşte-te puţin; tu-mi spui nişte lucruri pe care le-ai aflat de la alții 
care nici ei nu ştiu prea multe. Afirmi că ei sunt ceea ce este mai rău pe 
pământ; nişte infami şi josnici. Dar eu i-am văzut confruntaţi cu 
moartea, cea care testează cele mai înalte calități ale sufletului. Ei au 
înfruntat-o cu nobleţe. Moartea lor a fost măreaţă, în toată istoria ei, 
Roma n-a putut avea scene de devotament mai măreţe ca cea de ieri. Tu 
spui că ei detestă soldaţii, totuşi ei sunt foarte viteji. Tu spui că sunt 
Josnici, împotriva legilor şi trădătorilor, dar dacă există puritate pe 
pământ, atunci-ea aparţine fecioarelor care au murit ieri. 

— Te-au entuziasmat aceşti proscrişi? 

— Nu-i aşa Lucullus. Aş vrea să aflu adevărul. De multă vreme 
aud asemenea afirmaţii. Dar ieri, pentru prima dată, le-am suspectat ca 
fiind false. Apoi te-am întrebat pe tine şi am aflat că afirmaţiile tale nu 
au o bază solidă. Acum îmi amintesc că peste tot aceşti creştini sunt 
paşnici. Nu sunt angajaţi în răzmeriţe sau tulburări, şi nici una din 
crimele de care sunt acuzaţi n-a putut fi dovedită. De ce atunci trebuie 
să moară? 

— Împăratul are motive serioase să acţioneze astfel. 

— Poate este instigat de sfaturile unor răi şi ignoranţi. 

— Eu ştiu că este în întregime planul său. 


— Au murit foarte mulți... 

— O, desigur câteva mil... Dar au rămas destui; şi aceştia sunt 
greu de găsit. Şi aceasta îmi aduce aminte de sarcina mea. Îţi aduc 
învestitura imperială. 

Lucullus scoase din faldurile mantiei un sul şi-l înmâna lui 
Marcellus, care porni să-l cerceteze cu grăbire. Era investit cu puteri 
depline şi trimis să caute şi să aresteze creştinii ascunşi în locurile 
subterane numite "catacombe". 

Un nor trecu pe fruntea lui Marcellus. 

— Nu pari prea mulţumit. 

— Îți mărturisesc, sarcina este neplăcută. Sunt soldat şi nu-mi 
place să vânez bătrâni şi copii pentru execuţie; totuşi, pentru că sunt 
soldat, mă supun. Spune-mi câteva lucruri despre catacombe. 

— Catacombele? O zonă subterană ce se întinde pe lungimi 
neştiute sub oraş. Creştinii se ascund în catacombe ori de câte ori sunt în 
primejdie. Şi tot acolo îşi îngroapă şi morţii. Odată ajunşi acolo, sunt în 
afara puterii statului. 

— Cine a construit catacombele? 

— Nimeni nu ştie. Se ştiu acolo de secole. Cred că au apărut în 
urma excavărilor care urmăreau scoaterea de nisip pentru construcţii. S- 
au adâncit în ultimii ani, actualmente rămânând ca un fagure sub oraş. 

— Au vreo intrare principală? 

— Sunt nenumărate intrări. Acestea sunt răspândite peste tot. 
Dacă ar fi numai câteva, i-am putea prinde uşor pe fugari. Dar aşa nu 
ştim din ce parte să ne aruncăm asupra lor. 

— Este o zonă mai suspectă? 

— Da! S-au găsit morți pe Via Appia, lângă mormântul lui 
Caecilia Metella, la trei-patru kilometri de oraş. Erau trupurile unor 
creştini morţi în amfiteatru. La apropierea gărzilor au fost părăsite de cei 
ce le duceau. 

— Aceste lucruri nu fac prea multă lumină asupra locului exact 
unde se află intrarea. Nici unul nu poate! pătrunde în aceste labirinte 
infinite fără a fi însoţit de vreunul de cei ce trăiesc acolo. 

— Cine trăieşte acolo? 

— Săpătorii, care extrag încă nisip pentru construcții. Sunt 
aproape toţi creştini. Ei sapă mormintele creştinilor. Aceşti oameni au 
trăit toată viaţa lor acolo şi nu numai că s-au familiarizat cu locurile, dar 
au şi un fel de instinct care-i conduce. 


— Ai fost vreodată în catacombe? 

— Odată, de mult, m-a condus un săpător. N-am stat decât puţin. 
Impresia mea este că nu există loc mai groaznic în lume. 

— Am auzit câte ceva despre catacombe. Ciudat că sunt 
cunoscute aşa de puţin. Aceşti săpători nu pot fi angajaţi să conducă 
gărzile prin acest labirint? 

— Nu! Ei nu vor trăda pe creştini. 

— Nu s-a încercat cu forţa? 

— Cum să nu. Câţiva au consimţit şi i-au condus pe soldați. I-au 
învârtit în întortocheatul labirint până când i-au zăpăcit. Torţele fiind pe 
sfârşite, terorizaţi de frică, ei au cerut să fie conduşi înapoi. Săpătorii 
declară că creştinii trebuie să fi fugit şi astfel soldaţii au fost conduşi la 
locul de unde au plecat. 

— Nu s-a găsit nici unul mai hotărât să continue căutările până să 
găsească pe creştini? 

— Dacă se insistă în căutare, săpătorii îi vor conduce la infinit, pe 
căi neumblate, evitând însă cu grijă o anumită parte a catacombelor. 

— Nu s-a găsit vreunul care să-i trădeze cu adevărat pe fugari? 

— Ba da, dar ce folos? La primul semn de alarmă creştinii dispar 
pe nenumăratele cărări subterane. 

— Şansele mele de succes par a fi minime. 

— Într-adevăr, foarte mici, dar ţinând cont de curajul şi 
perspicacitatea ta, ele pot creşte. Şi acum, cu bine. Tot ce-am ştiut ţi-am 
spus. Poţi afla mai multe de la săpători. 

Zicând acestea, Lucullus se îndepărtă. 

Marcellus îşi luă capul în mâini şi se lăsă furat de gânduri. Dar 
prin toate meditaţiile lui, pătrundeau undele acelei melodii glorioase, 
care mărturiseau triumful asupra morţii. 

"Spre Cel ce ne-a iubit, La El, care ne-a spălat de păcatele 
noastre”. 


Capitolul III - Via Appia 
"TRIST LOC E CIMITIRUL, PĂSTRÂND CENUȘA CELOR PREA 
PUTERNICI CE DORM 
DE-A LUNGUL VIEI APPIA" 


Marcellus îşi începu activitatea fără întârziere. Chiar în zilele 
următoare îşi începu investigaţiile. Fiind cercetări explorative, nu-şi lua 


soldaţii cu el. Pornind de la cazarma pretoriană, părăsi oraşul, coborând 
pe Via Appia. 

Faimosul drum era mărginit de ambele părți cu morminte 
somptuoase, păstrate cu grijă de familiile cărora aparţineau. 

Curând Marcellus ajunse la un turn înalt, construit dintr-un bloc 
de travertin şi ornamentat frumos, dar simplu. 

Stilul sever dădea acestei construcții solide un aer de mândră 
sfidare împotriva ravagiilor timpului. 

Ajuns în acest loc, Marcellus se opri un timp şi privi înapoi. 
Pentru un străin, la Roma, fiecare imagine reprezenta ceva nou şi 
interesant. 

Remarcabilă era linia mormintelor. Erau ultimele locuri de odihnă 
ale celor mari, nobili şi curajoşi, şi epitafurile înscrise arătau pretenţiile 
lor de a fi onoraţi pe pământ dar şi neclarele lor speranţe pentru veşnicia 
ce a urmat. 

Arta şi averea au clădit aceste monumente, atingerea pioasă a 
veacurilor apărându-le de decădere. Lângă ele să găsea capela Caeciliei 
Metella; puţin mai departe erau mormintele calatinilor şi ale servilor. 

Apoi ochii săi căzură peste locurile scipionilor. 

Cuvintele lui Cicero îi veniră în minte. 

"Când părăseşti oraşul prin Porto Capena şi vezi mormintele 
calatinilor, ale scipionilor, ale serviliilor şi ale metellilor, poţi crede că 
cei îngropaţi acolo sunt fericiţi?" 

lată arcul lui Drusus, boltind drumul, de o parte era cavoul 
Egeriei, iar mai departe era locul de unde Hanibal şi-a aruncat sulița 
spre porţile Romei. 

Adevărate opere arhitectonice erau împrăştiate în jurul lui. 
Mândria marilor şi vechilor familii romane construise aceste 
monumente. Eroism, geniu, putere, mândrie, bunăstare, tot ceea ce omul 
apreciază sau admiră animă aici monumentele trezind emoţiile 
privitorului. Se putea desprinde influenţa covârşitoare a vechilor religii 
păgâne. Deşi, efectele ei asupra sufletului nu corespund niciodată cu 
splendoarea formelor exterioare sau a pompelor rituale. Epitafurile 
arătau nu credinţa, ci dragoste şi viaţă; nu siguranţa vieţii veşnice, ci 
părere de rău că părăsesc plăcerile vieţii. 

Acestea erau gândurile lui Marcellus, privind mormintele, iar 
cuvintele lui Cicero, reveneau cu ostentație. 

"Poţi crede că cei îngropaţi aici, sunt fericiţi?" 


Aceşti creştini, îşi zicea Marcellus, pe care eu îi caut acum, par a 
ştii mai mult decât am găsit eu în toată filozofia noastră. Ei nu numai că 
au învins frica de moarte, dar au învăţat să moară bucurându-se. Ce 
putere secretă animă chiar pe cei mai slabi şi mai tineri dintre ei? Care 
este înţelesul ascuns ai cântecelor lor? Credinţa mea îmi poate da 
speranţa că nu voi fi nefericit; a lor, îi face să întâmpine moartea cu 
cântece de triumf şi bucurie. 

Dar cum să-ţi exercite el meseria? O mulţime de oameni treceau 
pe lângă el, dar nu găsea pe nimeni care să-l ajute. Clădiri de toate 
mărimile, morminte şi temple de jur împrejur, dar nimic nu părea să 
aibă legătură cu catacombele. Era chiar gata să renunţe. 

Marcellus porni în josul străzii scrutând cu atenţie fiecare 
persoană pe care o întâlnea şi examinând de aproape fiecare clădire. Dar 
nu obţinu nici o informaţie suplimentară. 

Ziua trecea şi se făcuse târziu; dar Marcellus îşi aduse aminte că 
erau mai multe intrări în catacombe, astfel că el continuă cercetările 
sperând să afle ceva deosebit înainte de căderea nopţii. 

Într-adevăr, cercetările sale fură răsplătite. Tot umblând încolo şi 
încoace, văzu venind din direcția opusă un ins urmat de un băiat. Omul 
era îmbrăcat sărăcăcios, hainele sale fiind murdare de pământ şi nisip. 
Era palid, ca un om care n-a văzut soarele mult timp. 

Marcellus păşi spre el şi punându-i mâna pe umăr zise: 

— Tu trebuie să fi un săpător. Vino cu mine! Omul îşi ridică 
privirea. Vederea ţinutei ofițerului îl înspăimânta, într-o clipă, înainte ca 
Marcellus să poată reacționa, se smulse de sub mâna ofițerului şi 
dispăru pe cărarea laterală. Dar Marcellus opri pe băiat. 

— Vino cu mine!, îi spuse el. 

Bietul băiat privi spre Marcellus cu frică şi cu tremur. 

— Aveţi milă de mine, de dragul mamei mele; o să moară dacă 
află că am fost arestat. 

Băiatul căzu la picioarele lui, murmurând cuvinte neînţelese. 

— Nu-ţi fac nimic. Vino! Şi Marcellus îl conduse la un loc mai 
ferit de privirile trecătorilor. 

Acum, îi zise el, oprindu-se şi privind băiatul, spune-mi adevărul. 
Cine eşti? 

— Mă numesc Polio, spuse băiatul. 

— Unde locuieşti? 

— În Roma. 


— Ce cauţi pe aici? 

— Cineva m-a rugat să-i fac un serviciu. 

— Cine era omul acela care a fugit? 

— Un săpător. 

— Ce legătură aveai tu cu el? 

— EI ducea desaga mea. 

— Ce era în desagă? 

— Provizil. 

— Pentru cine? 

— Pentru un fugar. 

— Unde stă acest om? 

— Nu prea departe de aici. 

— Şi acum, destul băiete, spune-mi adevărul. Ştii ceva despre 
catacombe? 

— Am auzit câte ceva, zise băiatul cu glas scăzut. 

— Ai intrat vreodată? 

— Am fost de câteva ori. 

— Cunoşti pe cineva care stă acolo? 

— Câţiva oameni. Săpătorii locuiesc de obicei acolo. 

— Te duceai în catacombe cu omul cu care erai? 

— Ce treabă să am în catacombe la ora asta, spuse băiatul 
nevinovat. 

— Cam asta aş vrea să ştiu. Te duceai în catacombe sau nu? 

— Cum să mă duc când este interzis de lege? 

— Este spre seară, spuse Marcellus deodată mai tăios, vino cu 
mine la serviciul de seară într-unul din templele noastre. 

— Mă cam grăbesc, spuse băiatul ezitând. 

— Dar eşti prizonierul meu. Eu nu lipsesc niciodată de la slujbele 
divine. Vino cu mine şi asistă-mă în timpul sacrificiilor pe altarele zeilor 
noştri! 

— Nu pot merge, spuse băiatul hotărât. 

— De ce? 

— Sunt creştin. 

— Ştiam. Ai prieteni în catacombe şi te duci la ei. Ei sunt fugarii 
cărora le duci provizii. 

Băiatul lăsă capul în jos şi tăcu. 

— Vreau acum să mă conduci spre intrarea în catacombe. 

— O, prea bunule soldat, ai milă. Nu-mi cere asta. Nu pot să-mi 


trădez prietenii. 

— Nici nu e nevoie. E o nimica toată să-mi arăţi o intrare printre 
miile care există. Crezi că gărzile nu le cunosc pe toate? 

Băiatul se gândi un pic şi apoi consimți. 

Marcellus luă mâna băiatului şi se lăsă condus de el. 

Acesta părăsi Via Appia şi merse puţin spre dreapta, până lângă o 
casă nelocuită. Intră în ea şi cobori în pivniţă. Acolo era o uşă ce aparent 
se deschidea într-o debara. 

Băiatul o arătă şi se opri. 

— Aş vrea să cobor, zise Marcellus. 

— Cred că îndrăzniţi să coborâţi şi singur, nu-i aşa? 

— Creştinii spun că ei nu ucid. De ce să mă tem? Condu-mă! 

— N-am torţe. 

— Am eu. Am venit pregătit. Să mergem. 

— Nu pot. 

— Refuzi? 

— Trebuie să refuz. Prietenii mei şi rudele mele sunt dedesubt. 
Decât să vă conduc mai bine mor de o sută de ori. 

— Eşti curajos. Nu ştii însă ce-i moartea. 

— Nu ştiu? Ce creştin se teme de moarte? Pe mulţi din prietenii 
mei i-am văzut murind în chinuri groaznice şi apoi am ajutat la 
înmormântarea lor. Nu vă voi conduce acolo. Duceţi-mă la închisoare! 
Băiatul se întoarse şi porni spre ieşire. 

— Dar dacă te duc la închisoare, ce vor face prietenii tăi? Mama 
ta trăieşte? 

Băiatul cobori capul şi izbucni într-un torent de lacrimi. 
Menţionarea numelui mamei sale l-a doborât. 

— Văd că mama ta trăieşte şi tu o iubeşti. Condu-mă jos şi o vei 
vedea iarăşi. 

— Nu-i voi trăda niciodată! Mai bine mor! Faceţi-mi cum am zis! 

— Dacă aş avea intenţii rele crezi că aş cobori neînsoţit? 

— Ce poate avea un soldat şi încă un pretorian cu nişte creştini 
persecutați decât să-i nimicească? 

— Băiete n-am nici un gând rău. Dacă mă conduci jos, jur că nu 
voi face nimic rău şi nu voi folosi cunoştinţele mele împotriva 
prietenilor tăi. Când voi fi dedesubt, voi fi prizonier, şi ei pot face orice 
vor cu mine. 

— Juri că nu-i vei trăda? 


— Jur!, pe viaţa lui Cezar şi a zeilor nemuritori, zise Marcellus 
solemn. 

— Veniţi, zise băiatul, n-avem nevoie de torţe. Urmaţi-mă cu 
atenţie! 

Şi băiatul pătrunse prin intrarea ce ducea în catacombe. 


_ Capitolul IV - Catacombele 
"NICI O LUMINĂ, DOAR ÎNTUNERIC MENIT SĂ ARATE FEŢELE 
DURERII, LOC AL DURERII ŞI AL TRISTEȚII" 


Cei doi pătrunseră în bezna groasă, până când trecerea se lărgi şi 
ajunseră la nişte trepte care duceau dedesubt. Marcellus îl urma pe băiat 
ținându-se de hainele acestuia. Era, desigur, o situaţie care-l putea 
alarma. Se lăsase de bunăvoie în mâna unor oameni pe care cei de 
rangul său îi alungaseră de la lumină în aceste locuri neprimitoare. 

Totuşi, impresia lăsată asupra lui de bunătatea şi smerenia 
creştinilor, îl făcea să nu simtă nici un fel de teamă. Pentru ei, Marcellus 
nu era decât un urmăritor, un vânător. Acest băiat l-ar fi putut duce la 
moarte, dar nici la aceasta nu se gândea. Avea doar o dorinţă aprinsă; 
să-i cunoască pe creştini şi să ajungă la secretul lor. 

După o porţiune de coborâş şi-au continuat drumul pe o parte de 
teren plat. Apoi au făcut o întoarcere şi au intrat într-o încăpere luminată 
de un cuptor. 

Băiatul pătrunse fără ezitare în cameră, ca unul familiarizat cu 
locurile, aprinse o torță, şi-şi continuară drumul. 

În aer se simţea un fel de miros de cavou. Nu era doar închiderea 
sau umezeala ori mirosul bolnăvicios al pământului, ci un anumit iz care 
se unea cu ele şi le intensifica totodată. Era mirosul şi senzația morţii 
care-ţi rămâne nedezlipită de corp şi de gânduri. 

Acesta era aerul din catacombe. Rece şi umed, izbea pe cel ce 
intra aici ca atmosfera de pe tărâmul rece al morții. 

Tânărul Polio păşea înainte iar Marcellus îl urma îndeaproape. 
Torța lumina destul de zgârcit în beznă. Nici lumina zilei, nici o rază cât 
de slabă nu putea pătrunde şi să descopere atmosfera apăsătoare şi 
bolnăvicioasă. 

Poteca pe care mergeau şerpuia cu nenumărate opriri şi întoarceri. 
Deodată Polio se opri şi arătă în jos o intrare căreia nu i se vedea fundul. 

— Unde duce intrarea aceasta? 


— Dedesubt. 

— Sunt multe drumuri dedesubt? 

— O, desigur. Pe cât de multe sunt la acest nivel, dedesubt sunt 
încă o dată pe atâtea. 

Drumul continua cu o mulțime de cotituri, întoarceri şi opriri până 
când orice idee de localizare fu pierdută. Marcellus nu putea spune cu 
siguranță dacă s-a învârtit în loc sau au mers numai prin locuri noi. 
Gândurile sale răzlețe începură să se ordoneze. Începu să urmărească cu 
atenţie locurile prin care trecea. De-a lungul pereţilor se găseau o 
mulţime de tăblițe. Nişte nişe celulare erau aranjate de o parte şi de alta 
a drumului, foarte apropiate între ele. Inscripţiile de pe tăblițe arătau că 
erau mormintele unor creştini. 

N-avea timp să se oprească să citească fiecare tăbliță, dar a reţinut 
frecvenţa cu care apăreau expresii ca: 

Honoria - Ea doarme în pace Fausta - în pace. 

Pe aproape toate tăblițele a văzut acelaşi dulce şi blând cuvânt: 
PACE. "Ce oameni minunaţi, aceşti creştini, care chiar în mijlocul unor 
asemenea orori pot împărtăşi o asemenea nepăsare în faţa morţii", gândi 
Marcellus. Ochii lui se obişnuiră cu întunericul. Acum trecerea se făcea 
îngustă, acoperământul cobora iar marginile se apropiau; au trebuit să se 
oprească şi apoi să-şi continue drumul cu paşi mai înceţi. Pereţii erau 
asprii şi tăiaţi grosolan, aşa cum îi lăsaseră pe toată întinderea săpătorii 
ce scoseseră nisipul. 

Umezeala şi ciupercile îi întuneca şi mai mult, umplând aerul cu o 
râncezeală groasă, aer pe care mirosul torțelor îl făcea şi mai nepăsător 
şi mai de nerespirat. 

Au trecut sute de intersecţii din care drumul se ramifica în 
nenumărate direcţii. Aceasta l-a convins pe Marcellus de faptul că era 
rupt, fără speranţa de lumea de afară, de deasupra lui. 

Viaţa lui Marcellus era în mâna lui Polio. 

— S-a pierdut cineva pe aici. 

— Destui. Uneori rătăcesc până întâlnesc vreun grup de prieteni, 
alteori nu se mai aude de ei. Dar acum aproape toţi cunoaştem drumul 
cel bun. 

Un fapt l-a emoţionat pe tânărul ofiţer şi anume preponderența 
mormintelor mici. Polio îi spuse că erau ale copiilor. "Copii, gândi el. 
De ce să fie îngropaţi aici cei tineri, curaţi şi nevinovaţi? De ce aici şi nu 
deasupra unde soarele ar străluci iar florile s-ar apleca încet peste 


mormintele lor? Şi-au petrecut ei toată viaţa în aceste locuri fără 
lumină? Au avut parte ei toată viaţa în aceste locuri de suferinţele ce se 
nasc din persecuție?" 

— Suntem cam de mult pe drum. Când o să ajungem? întrebă 
Marcellus. 

— Curând, curând, răspunse Polio. 

Oricare ar fi fost planurile lui Marcellus de a-i vâna pe fugari, 
odată intrat în catacombe, acestea s-ar fi spulberat. O întreagă armată 
dacă ar fi intrat aici n-ar fi putut descoperi ceva şi nici n-ar fi putut ieşi 
afară. Ar fi umblat prin labirintul de culoare până ar fi murit. 

Deodată un sunet venit de departe îi atrase atenția. Blând, încet şi 
muzical, venea de-a lungul pasajului şi se revărsa asupra lui umplându-i 
simţămintele, ca o voce cerească. După câţiva paşi, o rază de lumină 
licări înaintea lor, aruncând reflexe pe pereţii cenuşii. 

— Stai! zise Polio, oprindu-l pe Marcellus şi stingând torta. 

În faţă se deschidea o cameră boltită, cam de cinci metri înălțime 
şi zece metri diametru în care erau înghesuiți cam o sută de oameni; 
bărbaţi, femei, tineri şi bătrâni. 

De o parte era o masă, în spatele căreia se afla un om în vârstă ce 
părea să fie conducătorul lor. Locul era luminat cu torţe ce aruncau o 
lumină slabă asupra adunării. 

Feţele lor aveau aceeaşi paloare pe care Marcellus o observase la 
săpători. Dar expresia ce se odihnea pe feţele lor nu era de tristeţe sau 
disperare, sau nenorocire. Speranţa, lumina ochilor lor, feţele lor 
îndreptate în sus, vorbeau de bucurie şi triumf. Scena l-a mişcat adânc 
pe Marcellus confirmând ceea ce văzuse el la creştini: eroismul lor, 
speranţa, pacea, simțăminte rămase ascunse pentru el. Acum asculta 
cântecul, intonat de întreaga adunare: 

"Mari şi minunate sunt lucrările Tale, Doamne Dumnezeule, 
Preaputernicule. Drepte şi adevărate sunt Căile Tale. Tu împărat al 
Sfinților. 

Cine nu se teme de Tine, o, Doamne, şi nu glorifică Numele Tău. 

Pentru că numai Tu eşti Sfânt, Şi toate neamurile vor veni şi-Ți 
vor sluji, pentru că judecata Ta se va arăta!" 

Urmă apoi o pauză. Bătrânul începu să citească dintr-un sul dar 
Marcellus nu mai auzise. Era o sublimă susţinere a cauzei imortalităţii 
sufletului şi a vieţii după moarte. 

Cei adunaţi acolo ascultau, mai degrabă sorbeau, cuvintele ca pe 


cuvintele vieţii, în final cititorul izbucni într-o exclamaţie de bucurie, 
care aduse murmure de mulţumire şi speranță din partea celor ce 
ascultau. Cuvintele mişcau inima lui Marcellus, deşi el nu înţelegea 
întreg înţelesul lor. 

— Unde îţi este biruinţa moarte? Unde îţi este boldul, moarte? 
Boldul morţii este păcatul; şi puterea păcatului este legea. 

Dar mulţumiri fie aduse lui Dumnezeu, care ne dă biruinţa prin 
Domnul nostru ISUS CHRISTOS!! 

Cuvintele acestea deschideau în mintea lui o lume nouă, plină de 
gânduri noi. Păcat, moarte, Christos, şi tot ce se lega de aceste idei, 
începu să atingă inima lui. Dorinţa lui de a afla secretul creştinilor 
devenea tot mai puternică în el. 

Conducătorul grupului ridicându-şi capul, întinse mâinile în sus şi 
începu o rugăciune fierbinte. 

Adresându-se Dumnezeului cel nevăzut, el mărturisi că nu este 
meritul lor de a sta în faţa Lui, ci al Domnului Isus, care prin sângele 
Lui şterge toate păcatele. El se ruga ca Duhul Sfânt să lucreze înăuntrul 
lor, la sfințirea lor. 

Apoi aduse înaintea lui toate supărările rugându-se pentru 
izbăvire, cerând credinţa pentru viaţă, victorie în faţa morţii şi intrare 
slobodă în Ceruri, în Numele Salvatorului, Isus Christos. 

Urmă apoi un alt cântec, care suna cam aşa: 

"Iată Cortul Lui Dumnezeu cu oamenii, şi El va locui cu ei Și ei 
vor fi poporul Lui. 

Şi Dumnezeu însuşi va fi cu ei Şi va fi Dumnezeul lor. 

El le va şterge orice lacrimă din ochi, şi nu va mai fi moarte, nici 
tristeţe, nici tânguiri. 

Nu va mai fi nici o durere, Pentru că lucrurile dintâi au trecut. 
Amin! 

Slavă, glorie, cinste şi mărire Fie aduse Dumnezeului nostru În 
veci de veci. Amin!" 

Apoi adunarea a început să se împrăştie. Polio merse drept în 
mijloc, conducându-l pe Marcellus. La vederea figurii marțiale şi a 
armurii strălucitoare, cu toţii au vrut să fugă, să se ascundă. Dar 
Marcellus îi chemă cu un glas puternic. 

— Nu vă temeţi creştini. Sunt singur în mâinile voastre. 

La aceste cuvinte toţi creştinii s-au întors uitându-se la el cu teamă 
şi curiozitate. Bătrânul conducător se uită la el şi-l întrebă: 


— Cine eşti şi de ce ne cauţi în ultimul loc liniştit ce ne-a mai 
rămas pe pământ? 

— Să nu credeţi că am gânduri rele. Sunt singur, nimeni nu mă 
aşteaptă, sunt în voia voastră. 

— Dar ce poate dori un soldat pretorian de la noi? Eşti cumva 
urmărit? Ai omorât pe cineva? Ți-e viaţa în primejdie? 

— Nu, sunt ofițer de rang superior şi cu o mare autoritate. Dar 
toată viaţa am căutat adevărul. Am auzit multe despre voi, dar în aceste 
zile de persecuție, este greu să vă găsesc în Roma. De aceea am venit să 
vă caut aici. 

La aceste cuvinte, bătrânul făcu semn celor prezenţi să se retragă, 
ca să poată discuta cu noul venit. Doar o doamnă palidă alergă în mijloc 
şi-l strânse în braţe pe Polio. 

— Ai lipsit mult, fiul meu! 

— Am întâlnit pe acest ofiţer mamă, şi l-am condus aici. 

— Slavă Domnului eşti sănătos. Dar cine este? 

— Cred că e un om cinstit, spuse băiatul. Ai văzut doar că are 
încredere în noi. 

— Cecilia, spuse bătrânul, nu pleca. Rămâi puţin. 

Doamna rămase, lucru pe care-l făcură şi alții. 

— Eu sunt Honorius, zise bătrânul, adresându-se lui Marcellus, un 
umil prezbiter în Biserica lui Christos. Cred că eşti un om cinstit şi 
sincer. Spune-ne acum ce treburi te-au adus în locurile acestea? 

— Numele meu este Marcellus şi sunt căpitan în garda pretoriană. 

— Doamne ai milă!!, strigă Honorius împreunându-şi mâinile şi 
dând înapoi. 

Ceilalţi se uitară la Marcellus îngroziți de spaimă, iar doamna 
Cecilia scoase un țipăt la agonie: 

— O!, Polio cum ai putut să ne trădezi? 


Capitolul V - Secretul creştinilor 
"TAINA LUI DUMNEZEU, DESCOPERITĂ OAMENILOR" 


Tânărul ofiţer rămase înmărmurit de efectul pe care-l produse 
numele său. 

— De ce vă temeţi cu toţii?, întrebă el. Din cauza mea? 

— Vai nouă! strigă Honorius. Deşi suntem refugiaţi în acest loc, 
comunicăm aproape tot timpul cu oraşul. Am auzit că se fac eforturi 


mari ca să ne persecute. Şi mai rău, că Marcellus, un căpitan din garda 
pretoriană a fost însărcinat să ne caute. Acum când te vedem între noi, 
pe tine, cel mai înrăit duşman al nostru, cum să nu ne temem? De ce ne 
urmăreşti şi aici? 

— Nu aveţi de ce să vă temeţi, strigă Marcellus, chiar dacă aş fi 
cel mai mare duşman al vostru. Nu sunt eu în mâinile voastre? Dacă 
vreți să mă reţineţi, pot eu să scap? Dacă mă ucideţi, mă pot eu oare 
opune? Sunt fără ajutor în mijlocul vostru. Situaţia mea, aici singur 
printre voi, este o dovadă că nu prezint nici un pericol pentru voi. 

— Aşa este, adevărat, zise Honorius, recăpătându-şi calmul. Nu 
te-ai putea reîntoarce fără ajutorul nostru. 

— Ascultaţi-mă atunci şi vă voi explica totul. Sunt soldat roman, 
născut în Spania şi educat în virtute şi moralitate. Am fost învăţat să mă 
tem de zei şi să-mi îndeplinesc îndatoririle faţă de ei. Am fost în multe 
țări, dedicându-mă în special armatei. Şi totuşi niciodată nu mi-am uitat 
religia. De multe ori am studiat scrierile filozofilor greci şi romani, dar 
ca rezultat n-am învăţat decât să dispreţuiesc zeii şi zeițele noastre, care 
nu sunt mai buni, ci chiar mai răi decât mine. 

De la Platon la Cicero, am aflat că există o singură zeitate 
supremă, căreia trebuie să mă supun. Dar cum să-l cunosc pe El-şi cum 
să mă supun Lui? Am aflat de asemenea că sunt nemuritor şi că voi 
deveni duh când voi muri. Cum voi fi eu atunci? Voi fi fericit sau 
nenorocit? Cum îmi pot asigura fericirea în această viaţă veşnică? Ei 
descriu gloria vieţii veşnice în cuvinte frumoase şi elocvente, dar nu dau 
nici o indicație pentru oamenii obişnuiţi ca mine. Să aflu mai mult 
despre aceste lucruri este dorinţa sufletului meu. 

Preoții nu mi-au putut spune nimic. Ei sunt legaţi de vechi datini 
şi ceremonii în care nici ei nu cred. Vechea religie este moartă şi 
oamenilor nici nu le pasă. Prin ţările pe unde am umblat am auzit multe 
despre creştini, închis în tabără n-am avut ocazia să-i văd. Am aflat din 
rapoarte despre imoralitatea lor, despre viciile lor, despre doctrina lor ce 
duce la trădare. Le-am crezut pe toate până de curând. Acum câteva zile 
am fost la Coliseum. Acolo am aflat ceva adevărat despre creştini. L-am 
văzut pe Marcer gladiatorul, un om care nu ştia ce-i aceea frica, dându- 
şi viaţa cu senintătate, decât să facă ceva ce el credea că este rău. Am 
văzut un bătrân pustnic primind moartea cu un zâmbet paşnic; şi mai 
mult decât toate, un grup de tinere fete, aruncate în gurile hămesite ale 
fiarelor sălbatice, cântând un cântec al triumfului: 


"Spre cel ce ne-a iubit, Şi ne-a spălat de păcate”. Pe măsură ce 
Marcellus vorbea, starea de spirit a ascultătorilor se schimba tot mai 
mult. Ochii lor se umpleau de bucurie. 

— Pentru prima dată în viaţa mea am văzut moartea învinsă. Unui 
soldat, şi chiar mie însumi, mi se întâmplă adesea să dau piept cu 
moartea pe câmpul de luptă. Ține de meseria noastră. Dar aceşti creştini 
se bucură când mor. Acolo în arenă nu erau soldaţi ci nişte copii, care 
purtau acelaşi minunat sentiment în inimile lor. De atunci nu mă 
gândesc la nimic altceva. 

Cine este Acei ce v-a iubit? Cine este Acel ce vă curăţă de păcate? 
Cine este Acela care face să răsară în voi acel sublim curaj şi speranţă? 
Ce vă face să rezistaţi aici? Cui vă rugaţi când am venit? Eu am de 
îndeplinit o misiune: să-i conduc pe soldaţi în urmărirea voastră şi să vă 
extermin. Dar mai întâi vreau să aflu mai multe despre voi. Şi vă jur pe 
zeii nemuritori, că prezenţa mea aici nu vă va aduce nici un necaz. 
Spuneţi-mi acum, care este secretul creştinilor? 

— Cuvintele tale sunt adevărate şi sincere, răspunse Honorius. 
Acum ştiu că nu ne spionezi, ci eşti un suflet neliniştit, trimis de Duhul 
Sfânt ca să afli ceea ce ai căutat de multă vreme. Bucură-te pentru că 
nici unul din câţi vin la Christos, nu este lăsat afară. Vezi înaintea ta 
bărbaţi şi femei care au lăsat prieteni, case, glorie şi bunăstare, ca să 
trăiască în lipsuri, teamă şi tristeţe; şi ei socotesc totul ca nimic faţă de 
Christos; da, ei nu-şi iubesc mai mult nici chiar vieţile lor. Ei au 
renunţat la tot, pentru Cel care i-a iubit. 

— Tu ai dreptate Marcellus, când spui că trebuie să ai putere 
deosebită să faci aceste lucruri. Nu este fanatism, nici amăgire, nici 
emoție. Este cunoaşterea Adevărului şi dragostei pentru Dumnezeul Cel 
Viu. Ceea ce ai căutat toată viaţa este averea noastră cea mai de preţ. 
Păstrată cu sfinţenie în inimile noastre, face infinit mai mult pentru noi, 
decât ne-ar putea oferi lumea. 

Ne dă fericire în viaţă, chiar în aceste locuri sumbre iar în moarte 
ne face victorioşi. Tu vrei să cunoşti ce Cel Atotputernic. Credinţa 
noastră, este revelarea Lui, şi prin aceasta El face să-L cunoaştem, 
nemăsurat în putere şi mărime. El este de asemenea în dragoste şi milă. 
Această credinţă ne aduce atât de aproape de EI, încât El este prietenul 
nostru cel mai bun, îndrumătorul nostru, mângâierea noastră, speranța 
noastră, Creatorul nostru, Răscumpărătorul nostru şi Salvatorul nostru. 
Tu vrei să cunoşti ceva despre veşnicie. Scripturile vorbesc despre 


aceasta. Ele arată că noi care credem în Isus Christos, Fiul lui 
Dumnezeu şi-i suntem slujitori pe pământ, vom locui cu El o veşnicie 
binecuvântată în ceruri. El ne arată cum să trăim ca să-i fim plăcuţi aici. 
Din ele aflăm că moartea, care este duşmanul nostru, nu mai este un 
blestem, ci mai degrabă o binecuvântare, pentru că "a pleca şi a fi 
împreună cu Christos este mult mai bine", decât să rămân aici, pentru că 
noi intrăm în prezenţa Lui "care ne-a iubit şi s-a dat pe sine însuşi 
pentru noi." 

— Oh!, atunci faceţi-mi cunoscut acest adevăr, strigă Marcellus 
pentru că aceasta am căutat ani de-a rândul. Voi ştiţi şi aveţi ceea ce 
vreau eu să aflu. Tot ceea ce vreau eu, ce dorea sufletul meu să afle, 
felul vieţii mele, se găseşte aici. Întreaga noapte ne stă Înainte. Nu mă 
alungaţi, ci spuneţi-mi totul. A făcut cunoscute Dumnezeu, toate aceste 
lucruri, şi eu n-am ştiut nimic? 

Lacrimi de bucurie luciră în ochii creştinilor. Honorius murmura 
câteva cuvinte de mulțumire şi rugăciune. Apoi scoase un manuscris, pe 
care îl deschise cu grijă. 

— Aici tinere dragă, se găseşte cuvântul vieţii care ne vine de la 
Dumnezeu, şi care aduce o nespusă pace şi bucurie omului, în aceste file 
noi găsim tot ceea ce sufletul nostru doreşte. Din aceste cuvinte divine 
aflăm, ceea ce nu se poate afla în altă parte; meditaţiile asupra 
cuvintelor ei îți pot lua o întreaga viaţă, deşi mărimea glorioaselor 
adevăruri nu va fi niciodată ajunsă. 

Apoi Honorius deschise cartea şi începu să-i spună lui Marcellus 
despre Isus. Îi spuse despre promisiunea din grădina Edenului, despre 
Acela care va zdrobi capul satanei şi de lungul şir de profeţii care au 
vestit venirea Lui; despre poporul ales, prin care Dumnezeu a ţinut vie 
timp de multe veacuri cunoştinţa adevărului şi minunile la care ei au 
fost martori. 

Honorius îi citi despre înştiinţarea că Fiul lui Dumnezeu se va 
naşte dintr-o fecioară. Apoi citi despre naşterea Sa, copilăria Sa, prima 
Lui dovedire; minunile săvârşite, învăţătura Lui. Toate acestea le-a citit 
cu puţine comentarii din partea lui, din manuscrisele sfinte. 

Apoi îi redă supliciul la care a fost supus Isus; disprețul, ocara şi 
persecuțiile ce au însoţit judecata Şi apoi condamnarea Lui. La sfârşit îi 
descrise moartea lui Isus pe crucea din Golgota. 

Asupra lui Marcellus aceste cuvinte avură un efect minunat. Părea 
că lumina a pătruns în mintea lui. Sfinţenia lui Dumnezeu, care nu 


suporta prezenţa păcatului, dreptatea Sa, care cere pedeapsa, răbdarea 
Sa, care este fără margini, mila Sa, care a făurit un plan de salvare a 
creaturii Sale de la dezastrul spre care a pornit de bună voie; uluitoarea 
Lui dragoste care a dat pe unicul său Fiu pentru răscumpărarea noastră. 

Când Honorius ajunse la finalul tristei istorisiri a morţii Lui Isus 
la Golgota, la strigătul Lui: "Dumnezeul Meu, Dumnezeul Meu, pentru 
ce m-ai părăsit?", urmat de strigătul triumfător: "S-a sfârşit" a fost 
întrerupt de hohotul de plâns al lui Marcellus. Uitându-se printre 
lacrimi, care ţâşniră şi din ochii lui, Honorius văzu un om solid 
îngenuncheat, murmurând printre hohote de plâns: 

— Destul!, destul acum, murmură Marcellus. Lăsaţi-mă să mă 
gândesc la EI: 

"EI care ne-a iubit, Şi ne-a spălat de păcate în sângele Său". 

Şi Marcellus îşi îngropa faţa în mâini. Honorius îşi înălță mâinile 
către cer şi începu să se roage. Cei doi erau singuri, toţi ceilalți se 
depărtaseră încet. Lumina, dintr-o lampă aşezată într-o nişă în spatele 
lui Honorius, era din ce în ce mai slabă. Astfel ei rămaseră în tăcere o 
bună bucată de vreme. Apoi Marcellus zise: 

— Simt şi eu că am luat parte la cele ce au dus ia moartea Lui. 
Citeşte-mi mai mult din acest cuvânt al Vieţii, pentru că viața mea 
depinde de EI. 

Honorius îi citi din nou despre crucificarea şi înmormântarea lui 
Isus; învierea a treia zi şi înălțarea la dreapta lui Dumnezeu. Apoi citi 
despre pogorârea Duhului Sfânt în ziua de Rusalii, botezând pe 
credincioşi; despre prezenţa Sa continuă, care face pe credincioşi 
Templul Său şi despre slujba Sa care este slăvirea lui Christos şi 
relevarea Lui păcătoşilor care se pocăresc. 

Honorius nu s-a gândit să încheie cu aceste cuvinte, ci căută să 
aducă pace în sufletul lui Marcellus, citindu-i cuvintele lui Isus, care 
chema pe păcătoşi să vină la El, asigurându-i că viața veşnică îi este 
dată în clipa când a crezut şi L-a primit ca Domn şi Salvator. I-a citit 
despre "naşterea din nou", viaţa nouă şi promisiunile lui Isus că va veni 
din nou să-şi ridice la cer şi să-i întâlnească pe cei spălaţi în sângele 
Său. 

— Este Cuvântul iui Dumnezeu, strigă Marcellus. Este o voce din 
ceruri. Inima mea răspunde la tot ceea ce am auzit şi ştiu că acesta 
trebuie să fie adevărul veşnic! Dar cum pot să am şi eu parte de această 
salvare? Ochii mei par a fi curățiți de ceața ce-i acoperea. Mă recunosc 


în sfârşit, înainte credeam că sunt un om cinstit şi drept. Dar în faţa celui 
Sfânt, despre care am aflat acum mă cobor în praf şi cenuşă; văd că am 
fost un criminal înaintea Lui, condamnat şi pierdut. Cum pot eu să fiu 
salvat? 

— Isus Christos a venit în lume să caute ce era pierdut. 

— O!, cum pot să-L primesc? 

— Cuvântul este foarte aproape de tine şi în inima ta; acesta este 
cuvântul credinţei pe care noi îl propovăduim; dacă mărturiseşti cu gura 
ta pe Isus ca Domn şi dacă crezi în inima ta că Dumnezeu L-a înviat din 
morți, vei fi mântuit, căci prin credinţa din inimă se capătă neprihănirea 
şi prin mărturisirea cu gura se ajunge la mântuire. 

— ŞI eu nu mai trebuie să fac nimic? 

— Prin Har sunteți mântuiţi, prin credinţă; şi aceasta nu vine de la 
voi, ci este Darul lui Dumnezeu; nu prin fapte ca să nu se laude nimeni. 
Plata păcatului este moartea, dar darul fără de plată al lui Dumnezeu 
este viaţa veşnică în Isus Christos. 

— ŞI nu trebuie să aduc sacrificii? 

— EI S-a dat pe Sine pentru păcate o dată pentru totdeauna şi stă 
acum la dreapta lui Dumnezeu. El poate salva pe toţi cei ce vin la 
Dumnezeu prin El, tot El mijlocind pentru ei. 

— O!, dacă îndrăznesc să mă apropii de EI, Învaţă-mă cuvintele, 
condu-mă la El. 

Într-o tăcere solemnă, Honorius îngenunche, iar Marcellus se 
aplecă până la pământ lângă el. 

Bătrânul creştin îşi înălță vocea într-o rugăciune. Marcellus simţi 
că sufletul său s-a ridicat spre cer, aproape de Salvatorul său prin 
puterea rugăciunii arzătoare a bătrânului credincios. Cuvintele au găsit 
ecou în propriul său suflet şi într-o deplină smerenie, el lăsă pe 
Honorius să prezinte Domnului nevoile sale. Dar spre sfârşit dorinţele 
sale deveniră mai puternice. Credinţa apăruse, timidă şi temătoare, dar 
era o credinţă adevărată şi sufletul său se întări, iar când Honorius sfârşi, 
limba lui se dezlegă şi scoase un strigăt: 

— Doamne, eu cred! O, ajută necredinţei mele! 

Acel unic Mijlocitor între Dumnezeu om, Omul Isus Christos 
devenise o prezență vie pentru credinţa sa; şi cuvintele Lui Isus: 
"Adevărat, adevărat vă spun, că Cel ce aude cuvintele Mele şi crede în 
Cel ce M-a trimis are viaţa veşnică şi nu vine la judecată, ci a trecut din 
moarte la viaţă... Şi eu voi da oilor Mele viaţa veşnică; nu vor pieri şi 


nici un om nu Mi le va smulge din mână", erau crezute, primite şi era 
bucurie în ele. 

Au trecut orele. Dar cine ar putea descrie creşterea unui suflet care 
a trecut din moarte la viaţă? Destul că atunci când dimineaţa mijea pe 
pământ, deasupra, zi glorioasă răsărea în sufletul lui Marcellus, în 
galeriile de sub pământ. Dorinţele sale erau complet satisfăcute; povara 
păcatelor era dată la o parte şi Pacea Lui Dumnezeu prin Isus Christos 1- 
a umplut. 

Secretul creştinilor devenise al lui şi el a devenit supus de bună 
voie al lui Isus. Unit cu fraţii săi în Christos el putea cânta acum cu ei: 

"Cel ce ne-a iubit Şi ne-a spălat de păcate în sângele Său. 

A lui să fie gloria şi puterea, în veci de veci. Amin!" 


Capitolul VI - Norul de martori 
"EL TOŢI AU MURIT ÎN CREDINȚĂ" 


Noul venit a învăţat mai multe despre creştini. După o scurtă 
odihnă, Honorius porni să-i arate lui Marcellus adevărata faţă a locului 
unde trăiau. 

Cei pe care el îi văzuse în sala de rugăciune erau doar o mică parte 
din locuitorii catacombelor. 

Erau câteva mii, grupaţi în comunităţi răspândite pe o mare 
suprafaţă şi fiecare aveau propriile ei mijloace de comunicare cu tot 
oraşul. Au mers mult, iar Marcellus era uimit de numărul mare de 
oameni pe care îi întâlnea; şi deşi ştia că sunt mulți creştini, totuşi nu-şi 
putuse închipui că aşa de mulţi oameni au avut tăria să aleagă viaţa în 
catacombe. 

Nu mai puţin era interesat şi de cei morţi. Trecând pe lângă 
morminte, el citea inscripţiile de pe ele găsind aceeaşi credinţă puternică 
şi nădejdea nezdruncinată. 

Honorius îi arătă mormintele câtorva creştini. 

— Aici odihneşte un martor al Adevărului, zise Honorius. 

Marcellus privi în direcția arătată şi citi: "Primitius, în pace 
odihneşte, după grele torturi. Un martir plin de curaj. A trăit cam 
treizeci de ani. Soţia sa a pus această placă în memoria preaiubitului ei 
soț". 

— Aceşti oameni ne-au arătat cum trebuie să moară creştinii. Aici 
este un altul, care a suferit ca Primitius. 


"Paulus a fost dat morții prin tortură, dar el trăieşte eterna 
fericire". Iar aici, odihneşte o nobilă doamnă, care a arătat că puterea pe 
care o acordă Christos celor ce-L urmează, poate întări şi pe cei slabi în 
credinţă. 

"Clementia, torturată, omorâtă, doarme: Va învia". 

La trecerea prin moarte, spiritul este brusc separat de trup şi intră 
în prezența Domnului nostru, zise Honorius. Promisiunea întoarcerii 
Domnului, care poate fi în orice moment, este speranţa binecuvântată a 
oricărui creştin. 

"Căci însuşi Domnul, cu un strigăt, cu glasul unui arhanghel şi cu 
trâmbiţa lui Dumnezeu, se va pogori din cer şi întâi vor învia cei morți 
în Christos; apoi noi cei vii, care vom fi rămaşi, vom fi răpiți toţi 
împreună cu ei, în nori, ca să întâmpinăm pe Domnul în văzduh; şi 
astfel vom fi întotdeauna cu Domnul”. 

Aici, continuă Honorius, odihneşte Constans, de două ori constant 
Dumnezeului său printr-un dublu proces, | s-a dat întâi otravă, dar s-a 
dovedit fără putere asupra lui, aşa că a fost înjunghiat. 

„Înghiţitura otrăvită n-a îndrăznit să-i dea lui Constans coroane pe 
care doar sabia i-a dat-o". 

Au mers mai departe citind inscripţiile care-apăreau la fiecare pas. 
Sentimente noi inundau ființa iui Marcellus, citind gloriosul şir de 
nume. Era pentru el istoria Bisericii lui Christos. 

Erau faptele martirilor, zugrăvite în cuvinte ce ardeau. Desenele 
cam stângace, care aveau multe morminte, exprimau mai mult decât ar 
fi putut s-o facă vreun artist desăvârşit.. 

— Ce înseamnă această barcă? 

— Arată că duhul a fost răscumpărat şi dus de pe pământ în 
odihnă cerească. 

— Dar ce reprezintă acest peşte? L-am văzut gravat adesea pe 
multe morminte. 

Peştele este utilizat adesea pentru că literele care formează 
cuvântul grecesc "peşte" sunt inițialele cuvintelor care exprimă speranţa 
creştinului. I, înseamnă Isus; X, înseamnă Christos; O şi Y, înseamnă 
Fiul Lui Dumnezeu; şi E, înseamnă Salvatorul. 

Astfel, "peşte", în limba greacă "IXOYE", duce Isus Christos Fiul 
Lui Dumnezeu, Salvatorul. 

— Dar această gravură care arată un peşte uriaş şi o navă? 

— Acesta este Ilona, un profet al lui Dumnezeu din vechime. 


Ieşirea lui din pântecele peştelui, unde a stat trei zile şi trei nopţi, ne 
aduce aminte de minunata speranță a învierii din morți. Această 
speranţă este o mare mângâiere pentru noi. 

Aici este gravat un porumbel ce duce o ramură de măslin. Dincolo 
este o ancoră, semnul speranţei prin care creştinismul, în mijlocul 
furtunii din lumea aceasta, se ţine strâns de Dumnezeu. Aici este 
reprezentat un cocoş, semn al vegherii. Domnul nostru a spus: 

"Vegheaţi şi vă rugați!" 

— Aici, spuse Marcellus, este ceva ce mi se potriveşte mie foarte 
mult. Sună profetic. Poate şi eu voi fi chemat să depun mărturie pentru 
Christos. Facă Bunul Dumnezeu să fiu găsit credincios! 

„În timpul împăratului Adrian, Marius, un tânăr ofiţer, dar care a 
trăit destul ca să-şi verse sângele pentru Christos, a murit în pace, în 
Christos. Prietenii au pus această inscripţie, cu lacrimi şi durere”. 

— În lume veţi avea necazuri; dar îndrăzniţi, Eu i am biruit 
lumea!" Astfel ne întăreşte Domnul, în timp ce ne previne de planul 
celui rău, Ei ne mângâie asigurându-ne ajutorul Lui. 

— Fie ca exemplu tânărului ofițer să-mi fie de ajutor. Poate şi eu 
îmi voi vărsa sângele pentru Christos. Să mor şi să fiu aşezat printre 
frații mei cu un asemenea epitaf, ar fi o onoare mai mare decât un 
mausoleu ca cel al lui Caecilia Mettela. 

— Câteva din inscripţii, spun câte ceva despre caracterul fraților 
dispăruţi, spuse Honorius. 

"Maximus, care a trăit douăzeci şi trei de ani, prietenul tuturor”. 

"La cinci noiembrie a adormit în Christos, Gorgonius, prietenul 
tuturor, duşmanul nimănui”. 

— Altele ne spun despre viaţa particulară şi de familie. 

"Cecilius soţul, pentru Cecilia Placinda, soţia mea, căreia îi port o 
amintire minunată, cu care am trăit zece ani fără nici o ceartă, în Isus 
Christos, Fiul Lui Dumnezeu, Salvatorul". 

— Aici este omagiul unui tată iubitor, zise Honorius, citind 
următoare inscripţie: 

"Laurence, prea iubitul său fiu Severus. Dus de îngeri în ziua a 
şaptea a idelor din ianuarie". 

— Da, zise Honorius, prin credinţa în Isus Christos credinciosul 
primeşte o "natură" nouă şi divină dată de Duhul Sfânt, care 
implantează în el şi dragostea Lui Dumnezeu, făcându-l mai iubitor, 
gata oricând de sacrificii pentru prieteni şi rude. 


Vechea fire adamică rămâne, dar ea nu este îmbunătăţită, căci nu 
se poate aşa ceva, ci este redusă la neputinţă. 

Mergând mai departe au găsit multe epitafuri care exprimau acea 
dragoste şi afecţiuen pentru rudele dispărute. 

"Damitianus, un suflet curat, doarme în pace”. 

„În Christos, Alexander nu a murit, ci trăieşte deasupra stelelor, 
iar trupul său odihneşte în acest mormânt". 

— Aici odihneşte un frate mult iubit, a cărui amintire este încă vie 
printre noi. În jurul acestui mormânt vom ţine masa de dragoste. La 
această masă, barierele dintre clase şi ranguri, familii şi rudenii, limbi şi 
neamuri, toate sunt date la o parte. 

Cu toţii suntem fraţi în Isus Christos şi ne amintim că Isus ne-a 
iubit, aşa că noi trebuie să ne iubim unii pe alţii. 

În timpul plimbării, Marcellus a avut des ocazia să vadă această 
dragoste frățească, la care se referea. Honorius. Au întâlnit bărbaţi, 
femei şi copii din toate clasele şi de toate vârstele. Oamenii care au 
ajuns la o înaltă poziție socială în Roma, discutau prieteneşte cu aceea 
ce erau cu puţin deasupra poziţiei de sclavi. 

Aceia care au fost cei mai răi prigonitori, erau acum uniţi în pace 
şi armonie cu cei ce formau ţinta urii lor. Poetul evreu eliberat de jugul 
legii pe care nu o putea ţine, mergea mâna în mână cu cel pe care îl 
urase demult, un om dintre neamuri. 

Egoismul şi ambițiile, aroganţa şi ura, tot ceea ce are mai rău 
firea, dispăruseră în faţa atotputernicei dragoste creştine. Credinţa în 
Christos locuia pe deplin în inimile lor şi influenţa ei binecuvântată se 
vedea mai ales în locul şi timpul acela. 

— Slujirea lui Dumnezeu este complet diferită de orice altă slujbă. 
Păgânii intră în templele lor unde, prin intermediul unui preot nesfânt, 
oferă mereu şi mereu sacrificii demonilor, care niciodată nu-i vor mai 
putea spăla de păcate. Dar pentru noi, Christos s-a dat pe El însuşi, ca 
jertfă fără cusur, lui Dumnezeu pentru păcatele noastre, odată pentru 
totdeauna. Fiecare din ucenicii lui se poate apropia de Dumnezeu prin 
Isus Christos, Binecuvântatul, Marele Preot din ceruri, pentru că fiecare 
credincios este făcut prin ISUS, un rege şi preot al Lui Dumnezeu. 

Astfel, pentru noi, a sluji lui Dumnezeu, nu mai este o problemă 
de timp şi un anume loc. Cerul este tronul lui Dumnezeu şi universul 
templul Lui şi fiecare din copiii Lui îşi poate înălța vocea din orice loc 
şi oricând ca să slujească Tatălui. 


Călătoria lui Marcellus s-a extins pe o lungă perioadă de timp şi 
pe o mare distanță. Deşi pregătit, era uimit de vastitatea labirintului; şi 
deşi văzuse atât de mult i s-a spus că era numai o părticică din tot ce 
exista. 

Înălţimea medie a culoarelor era cam de trei metri, dar în multe 
locuri se ridica până la cinci metri. Capelele şi camerele formate prin 
coborârea arcadelor dădea locuitorilor catacombelor mai mult spaţiu şi 
posibilitatea să se mişte în voie. În unele locuri erau practicate mici 
deschideri în acoperământ, prin care pătrundeau raze slabe de lumină. 

— Furia persecuției ne înconjoară şi ne-a forțat să trăim în aceste 
locuri, zise Marcellus. Până când poporul lui Dumnezeu va fi prigonit, 
până când ne vor chinui? 

— Mulţi dintre noi se întreabă la fel, zise Honorius, dar nu este 
bine să ne plângem. Domnul a fost bun cu poporul Său. 

Pe tot întinsul imperiului creştinii au trăit în pace multe generaţii, 
apăraţi de legi. Adevărat că trecem prin momente grele dar acestea trec, 
iar Biserica se întăreşte. Toate aceste persecuții pe care le îndurăm 
servesc la curățirea inimilor poporului lui Dumnezeu şi la întărirea 
credinţei lor. El ştie ce este mai bun pentru noi. Noi suntem pe braţul 
Său şi El nu ne va lăsa să îndurăm mai mult decât putem duce. Să 
veghem şi să ne rugăm, Marcellus, pentru că furtuna de acum ne spune 
că "marea şi groaznica zi", atât de des prezisă pentru lume se apropie tot 
mai mult. 

Apoi Marcellus a învăţat tot mai mult despre adevărul Lui 
Dumnezeu. Evidenţa iubirii lor, cinstea lor, tăria credinţei lor au pătruns 
adânc în sufletul său. 

Experienţa pe care şi el a simțit-o n-a fost ceva trecător. Fiecare 
lucru pe care îl află îl întărea şi mai mult dorinţa sa să se unească în 
credință şi nădejde cu poporul lui Dumnezeu. Astfel, înainte de Cina 
Domnului, a fost botezat în moartea Lui Isus Christos; în Numele 
Domnului Isus Hristos. Apoi a stat împreună cu alţi creştini în jurul 
mesei la Cina Domnului. Prin acest act ei comemorau moartea 
Domnului Isus şi aşteptarea venirii lui. 

Honorius a mulţumit Domnului pentru posibilitatea împlinirii 
actului Cinei. Şi, pentru prima dată, Marcellus s-a făcut părtaş pâinii şi 
vinului, simbolurile sfinte ale trupului şi sângelui Domnului Isus Cel 
crucificat. Apoi, după ce au cântat cântarea, au ieşti afară. 


Capitolul VII - Mărturisirea credinţei 
"DA, TOȚI CEI CE VOR TRAI CU EVLAVIE IN ISUS CHRISTOS, 
VOR SUFERI PERSECUȚII" 


Au trecut patru zile de când tânărul ofițer părăsise camera lui. Zile 
pline de întâmplări, zile de-o infinită importanţă pentru el. Dar această 
lungă căutare după adevăr n-a fost în zadar pentru acest suflet sincer 
"fiind născut din nou prin Duhul Sfânt". 

Hotărârea lui era luată. De o parte faimă, onoare şi bunăstare; de 
cealaltă, sărăcie, lipsuri şi dureri; şi totuşi alegerea lui era făcută, 
întorcându-se spre cea din urmă fără umbră de ezitare. 

El a ales mai bine să sufere durerea împreună cu poporul Lui 
Dumnezeu, decât să se bucure de plăcerile păcatului pentru un timp. 

La întoarcerea sa l-a vizitat pe general şi i-a raportat rezultatul 
cercetării. El i-a informat că a fost printre creştini, că nu poate să 
execute sarcina şi că e gata să sufere consecinţele. Generalul i-a ordonat 
cu asprime să se întoarcă la cazarmă. 

Aici, în mijlocul unei adânci meditații, încercând să pună lucrurile 
cap la cap şi să găsească o ieşire, a fost vizitat de Lucullus, care l-a 
salutat cu multă căldură, dar şi plin de teamă. 

— Tocmai l-am văzut pe general, spuse el, şi m-a trimis să-ţi aduc 
un mesaj. Dar mai întâi, spune-mi ce s-a întâmplat cu tine, ce-ai făcut? 

Marcellus îi povesti tot ce s-a întâmplat din ziua când a plecat în 
recunoaştere, până în clipa reîntoarcerii lui, neascunzând nimic. 
Sinceritatea lui arăta cât de puternică, adevărată şi veşnică era lucrarea 
Duhului Sfânt în el. Apoi îi relată discuţia pe care a avut-o cu generalul. 

— Am intrat în camera lui simțind importanţa pasului pe care-l 
făcusem. Eram gata să comit un act de virtuală trădare, o crimă care e 
pedepsită numai cu moartea. Şi totuşi n-am putut face nimic altceva. 

M-a primit cu destulă căldură, crezând că-i aduc veşti bune despre 
cercetările mele. I-am spus că am fost printre creştini şi din ce am văzut 
la ei, m-au forţat să-mi schimb sentimentele faţă de ei. Eu credeam că 
sunt duşmanii statului şi vrednici de moarte, dar am aflat că sunt supuşi 
loiali ai imperiului Şi oameni virtuoşi. N-aş putea să-mi folosesc sabia 
Împotriva unor asemenea oameni şi decât să fiu forţat să o fac, mai bine 
renunţ la ea. 

— "Sentimentele soldatului nu trebuie să-l împiedice să-şi facă 
datoria!", spuse generalul. 


— Dar datoriile mele față de Dumnezeu sunt mai mari şi mai 
importante decât cele pe care datorez oamenilor. 

— Simpatia ta pentru creştini te-a dus la nebunie? Nu ştii că 
aceasta-i trădare? 

— Mă supun să sufăr consecinţele! 

— "Tânăr fără minte!", a strigat generalul, "du-te la trupele tale şi 
îți voi comunica decizia mea". 

— ŞI astfel am venit aici şi de atunci aştept cu teamă sentinţa. 

Lucullus asculta spusele lui Marcellus fără un cuvânt, fără vreun 
gest măcar. Pe faţa lui se aşternuse o expresie a tristeţii care spunea mult 
despre sentimentele lui. 

Când Marcellus a terminat, vorbi cu o voce gravă: 

— Care va fi sentinţa, o ştii cu siguranţă, aşa cum o ştiu şi eu. 

Cu disciplina romană, chiar în timpurile de început, nu s-a glumit 
dar acum sentimentele guvernatorului sunt şi mai rele împotriva 
creştinilor. Dacă continui pe această cale vei fi pierdut. 

— Ți-am spus toate motivele mele. 

— Ştiu Marcellus, eşti curat şi sincer, întotdeauna ai fost un 
prieten devotat. Ştiu că ai învăţătura nobilă a filozofiei. Nu mai pot ele 
să-ţi dea satisfacție ca înainte? De ce să te atragă această doctrină 
mizerabilă despre Acel Evreu crucificat? 

— N-am fost niciodată satisfăcut de filozofia de care spui. Chiar 
şi tu ştii că nu este nimic sigur în ea în care sufletul să afle odihnă. Dar 
creştinismul este adevărul lui Dumnezeu, adus pe pământ de El însuşi şi 
sfinţit prin însăşi moartea Lui. 

— Cred că mi-ai explicat de-a-ntregul crezul creştin. Entuziasmul 
tău l-a făcut să-mi pară atractiv, trebuie să mărturisesc; şi dacă toți 
urmaşii Lui sunt ca tine, dragul meu Marcellus, creştinismul trebuie 
adoptat ca o binecuvântare pentru lume. Dar eu n-am venit să mă cert cu 
tine pentru religie. Am venit să te previn. Eşti în pericol; poziţia ta, 
onoarea ta, funcția ta, chiar viaţa ta, sunt în cumpănă. Dă-ţi seama de ce 
ai făcut! Ți s-a încredinţat o misiune importantă, de îndeplinirea căreia 
tu te-ai pus chezaş. Era de aşteptat să aduci date importante. Şi în loc să 
acţionezi astfel vii şi-l informezi pe general că ai fost printre duşmani, 
că în inima ta eşti unul din ei şi că refuzi să ridici armele împotriva lor. 
Dacă soldatul este liber să aleagă împotriva cui să lupte, ce se va 
întâmpla cu disciplina? El trebuie să se supună ordinelor. N-am 
dreptate? 


— Ai dreptate Lucullus. 

— Problema în care tu trebuie să decizi nu este alegerea dintre 
filozofie şi creştinism, ci mai degrabă dacă vrei să fii creştin sau soldat. 
Pentru că aşa cum sunt timpurile acum, este imposibil să fii soldat şi 
creştin în acelaşi timp. La una din ele trebuie ga renunţi. Şi nu numai 
atât: dacă te decizi să fii creştin, va trebui să împărtăşeşti soarta lor, 
pentru că nu ţi se va face nici o concesie. Pe de altă parte, dacă tu 
continui să fii soldat, va trebui să lupţi împotriva creştinilor. 

— Aşa este fără îndoială. 

— Ai prieteni apropiaţi care sunt gată să-ţi ierte nesăbuinţa. Eu îţi 
cunosc entuziasmul şi am luptat pentru tine în fața generalului. Şi el te 
respectă pentru calitățile tale ostăşeşti. Este gata să te ierte, dar cu 
anumite condiţii. 

— Care sunt acestea? 

— Trebuie să uiţi ultimele patru zile, să ţi le ştergi din memorie. 
Reia-ţi lupta, misiunea întreruptă. Adunați soldaţii şi porneşte la luptă 
împotriva creştinilor. 

— Lucullus!, strigă Marcellus, ridicându-se de pe scaun cu 
mâinile împreunate. Ţin la tine ca la cel mai bun prieten şi-ţi sunt 
recunoscător pentru nestrămutata ta afecţiune. Nu o voi uita niciodată. 
Dar ceea ce este înăuntrul meu acum este mai puternic decât toate 
onorurile statului. Este dragostea de Dumnezeu. 

Pentru ea sunt gata să renunţ la tot: onoruri, rang şi chiar viaţa. 
Decizia mea este irevocabilă. EU SUNT CREŞTIN! 

Pentru moment Lucullus rămăsese uimit, cu durere în priviri, 
uitându-se la prietenul său: El era obişnuit cu felul său hotărât şi văzu cu 
durere că încercările sale eşuaseră. 

Apoi îi vorbi din nou. Folosind toate argumentele care îi veneau în 
minte, îi puse în faţă toate motivele care l-ar fi putut influenţa, îi relevă 
groaznica soartă ce îl aştepta şi cumplita răzbunare ce îl va urmări; dar 
toate cuvintele au fost în zadar. La sfârşit îi spuse cu adâncă tristeţe: 

— Marcellus tu ispiteşti soarta. Te îndrepți nebuneşte spre un 
sfârşit tragic. Tot ceea ce soarta îţi rezervă stă în faţa ta, dar tu îi întorci 
spatele şi îţi arunci viitorul printre aceşti proscrişi nenorociţi. Mi-am 
făcut datoria de prieten să te întorc de la nebunia ta, dar tot ce am făcut 
nu este de nici un folos. i-am adus sentința generalului. Eşti degradat 
din corpul ofiţerilor. Eşti arestat ca creştin. 

Dar mai sunt multe ceasuri înaintea ta şi vreau să am satisfacția 


dureroasă de a te ajuta să scapi. Fugi acum! Grăbeşte-te! Căci nu-i timp 
de pierdut, într-un singur loc în lumea aceasta poţi fi în afara cezarului. 

Marcellus îl ascultă în tăcere, încet îşi scoase armele sale 
minunate şi le lăsă jos; trist, îşi desprinse armura sa măreaţă pe care o 
purtase cu atâta mândrie. Rămase în tunica simplă, înaintea prietenului 
său. 

— Lucullus, încă o dată îți spun, nu voi uita niciodată prietenia ta 
puternică. Nu vrei să înălțăm rugăciuni împreună Aceluia pe care îl 
servesc? Dar destul; trebuie să fug. Adio! 

— Adio Marcellus. Poate nu ne vom mai întâlni în viaţă. Dacă eşti 
vreodată în pericol ştii pe cine te poţi bizui. 

Cei doi prieteni se îmbrăţişară, apoi se despărțiră. Marcellus părăsi 
tabăra îndreptându-se spre catacombe. Aproape de ieşirea din oraş a fost 
oprit de un zgomot puternic şi gesturi frenetice ale unuia ce striga o 
ciudată şi înspăimântătoare declaraţie. Privirile lui sălbatice şi gesturile 
bruşte, arătau că era parțial nebun: 

"A căzut, a căzut Babilonul cel mare, a ajuns un locaş al dracilor, 
o închisoare a oricărui duh necurat, o închisoare a oricărei păsări 
necurate”. 

"Pentru că Dumnezeu şi-a adus aminte de nelegiuirile ei 
Răsplătiți-i cum v-a răsplătit ea! 

Turnaţi-i îndoit în potirul în care a amestecat ea, Pe cât s-a slăvit 
pe sine şi s-a desfătat în risipă, Tocmai pentru aceea, într-o singură zi, 
vor veni urgiile ei; 

Moartea, tânguirea şi foamea. 

Şi va fi arsă de tot în foc. 

Pentru că Domnul Dumnezeu care a judecat-o este tare. 

Şi împărații pământului... 

O vor plânge şi o vor boci... 

Văzând fumul arderii ei Strigând "Vai! Vai! Babilonul cetatea cea 
mare, cetatea cea puternică! Într-o clipă ţi-a venit judecata” 

Negustorii pământului o plâng şi o bocesc spunând: 

"Vai! Vai! Cetatea cea mare care era îmbrăcată cu in subțire, cu 
purpură şi stacojiu, Care era îmbrăcată cu aur, cu pietre scumpe şi cu 
mărgăritare! 

Atâtea bogății într-un ceas s-au pierdut!" 

Toţi cârmacii şi toţi cei ce merg cu corabia pe mare, Şi marinarii 
ce câştigă din mare, stăteau departe şi strigau când au văzut fumul 


arderii ei. 

"Vai! Vai! Marea cetate! Care cetate era ca cetatea cea mare"! 

„ŞI-şi aruncau ţărână pe cap. 

Plângeau, țipau, se tânguiau şi ziceau: vai!, vai! cetatea cea mare 
al cărei belşug a îmbogăţit pe toți cei ce aveau corăbii pe mare. 

Într-o clipă a fost prefăcută într-un pustiu! 

Bucură-te de ea cerule! 

Bucuraţi-vă şi voi sfinților, apostolilor şi proorocilor. 

Pentru că Dumnezeu v-a făcut dreptate şi a judecat-o!" 

O mulțime de oameni se strânseseră în jurul lui, dar abia a 
terminat, că au apărut câţiva soldaţi şi l-au arestat. 

"Fără îndoială este un biet creştin, a cărui minte a fost lovită de 
suferințe!", gândi Marcellus. 

Deşi arestat, omul continua mesajul său înspăimântător, urmat de 
gloata care striga în bătaie de joc. Curând zgomotul se pierdu în 
depărtare. 

"Nu-i timp de pierdut; trebuie să plec!", îşi zise Marcellus şi-şi 
continuă drumul. 


Capitolul VIII - Viaţa în catacombe 
"O, ÎNTUNERIC NEPĂTRUNS, ÎN MIJLOCUL ZILEI, ÎNTUNERIC 
FĂRĂ SFÂRŞIT, ECLIPSĂ LA TIMPUL AMIEZEI, FĂRĂ 
SPERANŢĂ DE ÎNTOARCERE A LUMINII" 


La întoarcerea lui în catacombe Marcellus a fost primit cu lacrimi 
de bucurie. Au ascultat cu emoție relatarea întâlnirii lui cu superiorii; 
compătimindu-l pentru necazurile îndurate ei se bucurau că Marcellus a 
fost găsit vrednic să sufere pentru Christos, în mijlocul fraților săi, 
Marcellus a învăţat mai mult despre adevăr, văzând cât de mult îndură ei. 

Marele număr al celor ce vieţuiau dedesubt era aprovizionat printr- 
o continuă comunicare cu oraşul. Aceasta se făcea în cursul nopţii. Cei 
mai curajoşi şi mai dăruiți cauzei se angajau voluntar să îndeplinească 
această sarcină dificilă. Câteodată şi femeile şi chiar copiii plecau în 
misiuni, iar tânărul Polio era cel mai viteaz şi mai întreprinzător dintre 
toţi. 

Prin marele număr de oameni ce trăiau în Roma, nu era prea dificil 
să treci neobservat şi ca urmare aprovizionarea mergea bine. Apa nu era o 
problemă pentru că în adânc se găseau fântâni tăiate de săpători. Totuşi, 


câteodată, ieşirea se încheia tragic şi cei plecaţi nu se mai întorceau. 

Cei prinşi erau torturați şi daţi morţii. Cei dragi ai lor, prin multe 
pericole, aduceau trupurile lor neînsufleţite jos şi îndeplineau ultimul 
serviciu de a-i îngropa într-una din nişele goale. Apoi închideau 
mormântul cu o placă de marmură pe care gravau numele celui mort. 

Primii creştini, inspirați de gândul învierii, priveau înainte cu 
speranţă în timpurile când putrezirea va fi înghițită de neputrezire, iar 
moartea de nemurire. 

Ei nu voiau ca trupul, care avea o destinaţie atât de glorioasă, să fie 
redus la cenuşă, chiar flăcările incinerării erau o dezonoare pentru 
Templul Lui Dumnezeu. Astfel, ei duceau trupurile celor morți departe de 
vederea oamenilor, unde nici o mână păgână nu le putea deranja ultima 
odihnă, până când "ultima trompetă" va da semnalul pe care Biserica îl 
aşteaptă cu nerăbdare, într-o veghe continuă. 

Numărul creştinilor în oraş crescuse pe parcursul câtorva generaţii. 
Dar şi prigonirile se înmulțiseră, mărind zi de zi numărul celor daţi morți. 

Astfel catacombele deveniseră ultimul refugiu al creştinilor, care 
aşteptau ca Domnul să-şi cheme răscumpăraţii Săi: „Într-o clipă, într-o 
clipeală din ochi”, ca să-L întâlnească în văzduh. 

În multe locuri din catacombe arcadele au fost îndepărtate şi 
acoperişul s-a înălțat formându-se camere. Nici una din ele nu era prea 
mare, dar se formau locuri unde fugarii se puteau întâlni într-un număr 
mai mare şi să respire mai în voie. 

Aici ei petreceau cea mai mare parte a timpului şi tot aici ţineau şi 
întâlnirile lor frăţeşti. 

Cursul vremurilor în care trăiau explica şi situaţia lor. 

Virtuţile vechii republici dispăruseră şi libertatea îşi luase zborul 
pentru totdeauna. Corupţia mânca tot imperiul aducând totul sub influenţa 
sa paralizantă. 

Comploturi, revolte, trădări au lovit statul pe rând, iar poporul 
decăzut privea totul în tăcere. El vedea că vitejia suferă, noblețea moare, 
dar nu se mişcă. Nu mai apăreau inimile generoase şi sufletele înflăcărate. 
Doar pasiuni josnice apăreau din sentimentele lor degenerate. 

În acest imperiu decăzut, adevărul lui Christos a izbucnit cu curaj, 
luptând să croiască drum peste obstacolele întâlnite şi să biruiască 
duşmanii. Cei ce s-au înrolat sub acest drapel aveau o viaţă grea Înaintea 
lor. Sunetul trompetei dădea semnale desluşite. 

Conflictul era aspru şi angaja nume şi faimă, avere şi prieteni şi 


viaţă; tot ce era mai scump omului. 

Timpul a trecut. Dacă cei ce urmau adevărul s-, au înmulțit, tot aşa 
cei împotrivitori şi-au mărit ura şi dorinţa de a face rău. Astfel au început 
persecuțiile care urmăreau să şteargă de pe faţa pământului orice urmă de 
creştin. 

O pedeapsă teribilă îi aştepta pe creştini dacă nu se supuneau legilor 
statului. Să te decizi pentru Christos însemna adesea acceptarea 
instantanee a morţii sau alungarea din oraş, izgonit departe de bucuria 
căminului şi de lumina zilei. 

Inimile romanilor erau împietrite iar ochii lor erau acoperiţi. Nici 
nevinovăția copiilor, nici slăbiciunea feminității, nici bunătatea 
bărbaţilor, nici perii albiţi ai bătrânilor, nici credința neclintită, nici 
iubirea triumfătoare asupra morţii nu-i putea mişca. Nu puteau să vadă 
norul negru al deznădejdii care se întindea peste acest imperiu condamnat 
şi să înţeleagă că de mânia Lui doar cei pe care îi persecutau acum, îi 
putea salva. 

În acest timp al terorii, catacombele s-au deschis înaintea creştinilor 
ca o cetățuie de scăpare. Aici zăceau oasele părinţilor lor, care din 
generaţie în generaţie au luptat pentru adevăr şi trupurile lor obosite 
aşteptau momentul reînvierii. Aici ei şi-au adus rudele care, rând pe rând 
i-au părăsit plecând spre ceruri. Aici fiul şi-a purtat trupul mamei sale şi 
tot aici tatăl şi-a condus copilul la mormânt. Aici au fost înmormântate 
rămăşiţele celor ce au fost sfâşiaţi de animale sălbatice in arenă, trupurile 
celor arşi de vii sau trupurile stoarse de viaţă ale celor crucificaţi. Fiecare 
creştin avea un prieten sau rude pe care îi înmormântase aici. Chiar 
pământul şi aerul erau sfințite. Nu era de mirare ca ei să-şi caute adăpost 
în asemenea loc. 

Catacombele erau unicul loc de scăpare. Ei nu puteau fugi în alte 
țări sau să treacă marea, pentru că nu exista nici un loc şi nimeni în alte 
țări, sau dincolo de mare, care să-i ajute. 

Puterea imperiului roman cuprinsese întreaga lume civilizată în 
îmbrăţişarea sa; sistemul ei polițienesc era extins în toate ţările şi nimeni 
nu putea scăpa de mânia sa. 

Atât de mare era puterea lui, încât de la cel mai nobil, până la cel 
din urmă rob, toţi erau controlaţi de el. Un împărat detronat nu putea 
scăpa de răzbunarea iui cu nici un chip. 

Când Nero a căzut de la putere el n-a avut încotro decât să se 
sinucidă. Totuşi, aici, în acest infinit labirint, chiar puterea Romei era 


înfrântă. 

Aici s-au refugiat creştinii izgoniți, populând nenumăratele treceri 
şi locaşuri. Ziua se întâlneau schimbând cuvinte de îmbărbătare şi alinare 
sau ca să plângă moartea unor martiri, noaptea trimițând în oraş pe cei 
mai curajoşi să aducă merinde sau să care tipurile celor morţi din oraş. 

Prin diferite persecuții ei trăiau aici în siguranță pentru că în 
imperiu, milioane de creştini erau omorâţi. Siguranţa era deplină şi viaţa 
păstrată, dar în ce condiţii? Pentru că ce este viaţa fără lumină şi siguranţa 
trupului în bezna care apasă sufletul? Viaţa omului şi toate facultăţile sale 
sunt legate de lumină şi el simte imediat lipsa ei. Una câte una, funcţiile 
ei îşi pierd caracterul şi energia. Slăbirea trupului afectează mintea, 
predispunând-o la mâhnire, îndoială şi disperare. 

Era o mare calitate pentru un om să fie stăpân pe sine şi puternic în 
asemenea condiţii, decât să moară eroic în arenă sau să piară fără să 
şovăiască pe lemnul crucii. 

Aici, unde captivii trăiau ca la închisoare, era cea mai puternică 
încercare. Tăria sub persecuție era admirabilă; dar împotriva persecuției 
amestecată cu orori ca acestea, ea devenea sublimă. 

Rafalele reci ce bântuiau prin labirint îi îngheţau, dar nu aduceau 
aer curat de deasupra; podeaua, pereţii, tavanul erau acoperite de picături 
de abur rău mirositoare; atmosfera era încărcată cu emanaţii necurate şi 
mirosuri otrăvitoare; fumul dens al torțelor mereu arzând apăsa asupra 
locuitorilor, cu nefastă influenţă. 

Şi, totuşi, în mijlocul atâtor orori, sufletul martirilor era de nebiruit. 
Cel ce trecea prin toate acestea, ajungea la o desăvârşire a virtuţilor, 
niciodată atinse chiar şi de republică în zilele ei cele mai bune. 

Tăria lui Regulus, devotamentul lui Curtius, constanţa lui Brutus, 
erau întrecute nu numai de bărbaţi puternici, dar chiar de tinerele fecioare 
şi de copii. Dispreţuind fioroasele persecuții, aceşti oameni au mers 
înainte, devenind mai buni, mai curaţi, mai curajoşi, mai nobili. 

Pentru ei moartea nu mai era o teroare. Ei ştiau ce a fost înaintea lor 
şi acceptau totul. De bună voie ei veneau aici, aducând ce aveau mai de 
preţ, îndurând totul pentru dragostea Lui cea mare, în care au fost iubiţi. 

Eforturile lor susţinute pe care ei le făceau ca să micşoreze negura 
ascunzătorii lor, erau vizibile peste tot. Pereţii erau în unele locuri 
acoperiți cu marmură, iar în alte locuri erau împodobiţi cu picturi 
ale»marilor eroi ai adevărului care "Prin credinţă au cucerit ei împărăţii, 
au făcut dreptate, au căpătat făgăduinţe, au închis gurile leilor, au stins 


puterea focului, au scăpat de ascuţişul săbiei, s-au vindecat de boli, au 
fost viteji în războaie, au pus pe fugă oştile vrăjmaşe" (Evrei 11). 

Dacă în momentele cele mai grele ar fi căutat scene sau gânduri 
care să le uşureze suferința şi să le inspire o putere nouă pentru viitor, ei 
n-ar fi găsit altceva la care să privească şi să-i încurajeze atât de puternic. 
Asemenea scene erau pictate în locurile de rugăciune. Singurul mobilier 
care se găsea înăuntru, era o masă de lemn pe care ei aşezau pâinea şi 
vinul, simbolurile trupului şi sângelui Domnului Isus crucificat. 

Creştinismul s-a luptat mult şi a fost doar o luptă cu corupția. 
Aceasta să nu pară ciudat, dat fiind faptul că Biserica a contractat unele 
"semne" ale contractului \ prea apropiat cu duşmanii ei în locul de 
refugiu. Totuşi dacă au fost unele abateri de la modelul apostolilor, 
acestea au fost atât de neînsemnate încât pot fi trecute cu vederea, ele 
nedând loc altora mai mari. Învățătura creştină rămăsese încă 
neschimbată, nepătată. Vina omului, mila Tatălui, mărturia Fiului, 
prezenţa Duhului Sfânt şi lucrarea Lui în om, mântuirea prin credinţa în 
Răscumpărătorul, valoarea  preţiosului Său sânge, învierea Sa, 
binecuvântata speranță a reîntoarcerii Sale, toate aceste adevăruri 
fundamentale erau împărțite cu o ardoare şi o energie pe care cuvintele n- 
o pot exprima. 

A lor era această cerească speranţă, ancora sufletului, atât de 
puternică şi de sigură, ca furtuna unui imperiu mânios s-a zdrobit de 
Stânca Veacurilor, de care erau ei apăraţi. 

A lor era această credinţă neclintită care i-a susţinut în încercările 
cele mai dure. Slăvitul OM de ia dreapta Dumnezeului Celui Viu era ţinta 
credinţei şi speranţei lor. Credinţa în El era totul. Era chiar răsuflarea 
vieții; atât de adevărată, că îi susţinea în clipele cele mai grele şi crude ale 
martirajului; atât veşnicia, ca atunci când se părea că toți urmaşii Lui 
Christos au fost şterşi de pe faţa pământului, ei tot puteau să privească în 
sus plini de încredere şi să-L aştepte. 

A lor era dragostea de Isus Christos, cea care când era pe pământ a 
numit-o împlinirea tuturor legilor şi profeţiilor. Conflictele sectare, 
disensiunile între denominaţiuni, nu se pomeneau. Ei-aveau un duşman 
comun împotriva căruia trebuiau să lupte; cum puteau ei atunci să se 
lupte unii cu alții? Aici a răsărit dragostea de oameni care nu cunoştea 
distincția între rase sau clase şi îi îmbrăţişa pe toţi în sfera sa imensă, 
astfel încât unul şi-ar fi putut da viaţa pentru fraţii săi; aici dragostea lui 
Dumnezeu, pusă în inimi prin Duhul Sfânt, nu se oprea la sacrificiul vieţii 


însăşi. Persecuţia care mergea împrejurul lor a întărit toată această râvnă, 
credință şi dragoste care a strălucit atât de puternic prin negura 
veacurilor, îi făcea cinstiţi şi sinceri. Era antidotul ipocriziei. 

Ea dădea celui curajos cutezanţa eroică şi inspira inimilor slabe 
curajul devotamentului. Ei trăiau într-o vreme când a fi creştin însemna a- 
ți risca viaţa nedând înapoi, susținând cu tărie credința, acceptând 
consecinţele. 

Ei trăgeau o linie lată între ei şi lume şi stăteau solitari de partea lor. 
Să exclami câteva cuvinte, să îndeplineşti un simplu ritual îi putea adesea 
salva de la moarte. Dar limba refuza să spună formula idolatră, iar mâna 
se încăpăţâna să nu aducă jertfa zeilor. 

Învățătura creştină a găsit în ei mult mai mult decât un răspuns 
mintal. 

Christos însuşi nu era pentru ei o idee, un gând, ci o persoană reală, 
vie. Viaţa lui Isus pe pământ era pentru ei un adevăr viu. Ei o acceptau ca 
pe un exemplu demn de urmat pentru fiecare din ei. 

Bunătatea Lui, smerenia, răbdarea şi umilinţa Lui erau demne de 
urmat. Ei nu-L separau pe Christos de viaţa reală. Ei ştiau căci credinţa 
unui om consta atât în fapt cât şi în sentimente şi n-au învăţat să separe 
experienţa de creştinismul practic. 

Pentru ei moartea lui Christos era un eveniment unic, faţă de care 
celelalte erau mai puţin importante. Că El a murit pentru fiecare păcat al 
firii oamenilor, nimeni nu înţelegea mai bine ca ei. 

Că El a înviat şi este glorificat la dreapta Tatălui, că toată puterea | 
s-a dat în cer şi pe pământ, era pentru ei o realitate divină. Printre ei erau 
mulți care au fost atârnați pe cruce sau au fost arşi de vii pentru 
Dumnezeul lor. Ei priveau la cruce şi-l urmau pe Christos purtând 
disprețul lumii. Crucea şi disprețul nu erau figurative, simbolice. Mărturii 
stau aceste labirinturi întunecoase, locuri potrivite doar pentru morţi, care 
s-au deschis să-i adăpostească. Mărturie stau aceste nume de martiri, 
aceste cuvinte de triumf. Pereţii au purtat de-a lungul anilor cuvintele 
durerii, ale plângerii şi ale sentimentelor contradictorii de care au fost 
animați timp de secole cei alungaţi în catacombe. 

Ei au adus în subteran povestea lor amară pentru a fi restituită 
viitorului şi au dat contur sentimente lor şi faptelor celor închişi aici. 
Umili martori ai adevărului, săraci, dispreţuiţi, uitaţi, în zadar era strigătul 
lor de ajutor îndreptat spre oameni. Ei erau înăbuşiţi în sânge, în masacre 
şi în focul sacrificiilor! Dacă oamenii, ca şi ei, au răspuns strigătului lor 


de disperare cu torturi şi mai grele, aceste ziduri s-au dovedit a fi mai 
miloase; ele au auzit suspinele lor, ele i-au cuprins în braţele lor de piatră 
şi astfel strigătele suferințelor îndurate aici au fost păstrate şi ascunse în 
stâncă pentru totdeauna. 

Convertirea lui Marcellus la creştinism a fost bruscă. Asemenea 
treceri de la minciună la adevăr erau destul de frecvente. El a încercat 
cele mai înalte forme ale superstiţiilor şi filozofiilor păgâne, dar nu le-a 
găsit puternice şi când creştinismul a apărut în faţa sa, el a aflat tot ceea 
ce dorea. 

Creştinismul avea exact ceea ce era necesar sufletului său şi putea 
să umple inima lui cu bogăţie de pace. Şi dacă trecerea a fost rapidă ea a 
fost cu toate acestea completă. Deschizându-i-se ochii şi văzând lumina 
Soarelui Neprihănirii, el nu-i mai putea închide acum. Lucrarea de 
înnoire a fost completă şi el a văzut cu bucurie suferinţele persecuției. 
Convertiri ca acestea au marcat primele propovăduiri de Evanghelizare. 
Pe tot întinsul lumii păgâne au fost nenumărate suflete care au simţit ca 
Marcellus şi au trecut prin aceeaşi experiență. Era nevoie doar de 
propovăduirea Adevărului însoțită de puterea Duhului Sfânt, pentru a 
deschide ochii lor şi să-i aducă la lumină. 

Combinată cu influenţa divină asupra raţiunii umane a dat naştere 
acestei rapide răspândiri a creştinismului. Trăind, lucrând şi conversând 
cu noii săi fraţi, Marcellus a început curând să pătrundă în speranţele lor, 
temeiurile, temerile şi bucuriile lor. 

Credinţa şi încrederea lor au pătruns şi în inima lui şi toate 
minunatele făgăduinţe susțineau şi au devenit consolarea sufletului său. 
Binecuvântatul Cuvânt al Vieţii, devenit obiectul studiului şi plăcerii sale 
şi toate învăţăturile, au găsit în el un ucenic conştiincios. 

Întâlnirile pentru rugăciune şi laudă erau frecvente în catacombe. 
Nelegaţi de ocupațiile obişnuite ale lumii, ei s-au dat cu totul unor alte 
țeluri mai înalte. Lipsiţi de necesitatea de a face eforturi săşi susţină 
trupul, ei s-au îndreptat cu putere spre întărirea sufletului. Ei au câştigat 
ce au căutat. Lumea, cu grijile ei, îşi pierduse puterea asupra lor. Cerul 
era mai aproape, gândurile lor şi limbajul lor erau cele ale împărăției. Le 
plăcea să vorbească despre bucuria ce-i aştepta pe cei ce rămâneau 
credincioşi până la moarte. Mai presus de toate ei aşteptau zi de zi acel 
sunet de trompetă care să învie morţii, care va transforma pe cei vii şi-i va 
strânge pe cei curăţiţi în sângele Lui la locul de întâlnire în văzduh; şi pe 
scaunul de judecată Christos va răsplăti pe cei ce au slujit cu credincioşie. 


(1 Tesaloniceni 4:13-18; Filipeni 3:20-21) 

Astfel, pentru Marcellus, aceste pasaje subterane nu erau locul celor 
morţi, ci pline de ființe vii. 

Suferinzi, palizi, apăsați, ei au găsit aici, în întuneric, o soartă mai 
bună decât i-ar fi aşteptat deasupra. Lumea adevărului şi a virtuții, 
alungate de aerul de deasupra, ardea din nou cu strălucire mai pură în 
mijlocul obscurității subterane. 

Saluturile tandre, de afecţiune, de prietenie, de înfrățire şi de 
dragoste ţâşneau printre cei alungați. Aici, lacrimile de durere se 
amestecau cu sângele martirilor şi mâna afecțiunii acoperea cu slaba ei 
putere pe cei din giulgiu. Aici, în aceste grote, sufletul eroic se ridica 
deasupra tristeţii. 

Speranţa şi credința rămâneau triumfătoare şi îndreptate spre 
lumina strălucitorului Luceafăr, iar vocile rugăciunilor înfrățite se ridicau 
cu putere de pe buzele celor întristaţi. 


Capitolul IX - Persecuţia 
"CĂCI A VEŢI NEVOIE DE RĂBDARE, CA DUPĂ CE AŢI 
ÎMPLINIT VOIA LUI DUMNEZEU, SĂ PUTEŢI CĂPĂTA CE V-A 
FOST FĂGĂDUIT" 


Persecuţia bântuia cu şi mai mare furie, în cele câteva săptămâni 
care trecuseră de când Marcellus trăia acolo mulţi se refugiaseră în 
catacombe. Niciodată numărul celor refugiaţi acolo nu fusese aşa de 
mare. Nu se făcea nici o deosebire de clasa socială. Cei mai umili, ca şi 
cei mai învăţaţi şi avuţi erau foarte repede daţi morţii. 

Până la o vreme comunicațiile cu oraşul erau bune, creștinii de 
deasupra nu-i uitau pe cei de dedesubt. Provizii şi ajutoare de tot felul 
erau aduse cu grabă. Dar acum cei ce asigurau provizii şi ajutoare erau 
forţaţi ca şi ei să devină părtaşi suferințelor din catacombe. 

Totuşi, situaţia lor nu era disperată. Erau mulți în Roma care-i 
ajutau, deşi ei nu erau creştini. Expediţiile în oraş aveau acum un mai 
mare grad de periculozitate şi numai cei mai curajoşi se mai aventurau. 
Ei nu ţineau cont de pericolul de moarte ce-i însoțea. Acestei misiuni s-a 
dedicat Marcellus, bucuros că putea fi de folos fraților săi. Curajul şi 
aptitudinile sale, aduse la un înalt nivel de meseria sa, îl făceau capabil 
să îndeplinească cu succes misiunile. 

Foarte mulți erau ucişi zi de zi. Trupurile lor erau căutate şi apoi 


aduse de creştini în catacombe pentru a fi îngropate. Aceasta nu era prea 
greu de îndeplinit, pentru că scutea autorităţile de grija arderii sau 
îngropării morţilor, într-o zi au aflat că doi creştini au fost prinşi şi ucişi 
în oraş. Marcellus şi un alt creştin au pornit să găsească trupurile. Polio 
porni cu ei să ajute în caz de nevoie. Porniră spre seară, iar când intrară 
în oraş, luna răsărea peste capitală. S-au apropiat pe străzi lăturalnice de 
Coliseum, locul în care mulţi din fraţii lor au fost martirizaţi. 

Paznicii care-i cunoşteau au înţeles misiunea lor şi i-au condus 
lângă arenă. Aici zăceau o mulţime de cadavre ale celor ce fuseseră 
omorâţi în acea zi. Arătau groaznic; unele nici nu mai arătau ca corpuri 
de oameni. După o lungă căutare i-au găsit pe cei doi care-i căutau. 
Trupurile lor au fost băgate în nişte saci rnari şi pregătite de dus în 
catacombe. 

Marcellus privi arena şi gândi: "Cât „timp va trece până voi fi adus 
şi eu aici ca să-mi dau viaţa pentru Mântuitorul meu? Când va veni clipa 
voi fi eu credincios? O! Isuse în ora aceea dă-mi putere!" 

Luna nu suise atât de mult ca să lumineze interiorul arenei, 
înăuntru era întuneric şi respingător. Căutările le făcuseră cu nişte torţe 
obţinute de la paznici. La un moment dat, Marcellus auzi o voce adâncă 
venind din celulele de dedesubt. Cuvintele clare se ridicau în noapte 
peste strigătele vulgare ale paznicilor: 

"Acum a venit mântuirea şi puterea şi împărăţia Dumnezeului 
nostru şi stăpânirea Christosului Lui. Pentru că pârâşul fraților noştri 
care îi pâra zi şi noapte dinaintea Lui Dumnezeu a fost aruncat jos. 

Ei l-au biruit prin sângele Mielului şi prin Cuvântul mărturisiri 
lor şi n-au iubit viaţa chiar până la moarte”. 

— Cine e?, întrebă Marcellus. 

— E fratele Cinna. Durerea l-a înnebunit. Singurul fiu a fost ars 
pe rug la începutul persecuției şi de atunci umblă prin oraş strigând 
apropierea judecății. Până acum l-au lăsat liber dar, iată, văd că l-au 
închis. 

— Este prizonier aici? 

— Da! 

Din nou vocea lui Cinna se ridică puternică şi amenințătoare. 

"Până când Stăpâne, Tu, care eşti Sfânt şi Adevărat, zăboveşti să 
judeci şi să răzbuni sângele nostru asupra locuitorilor pământului?" 

— E acelaşi pe care l-am auzit în Capitoliu? 

— Da. A fost în tot oraşul şi chiar în palat s-a auzit strigătul lui. 


— Să mergem! 

Au luat sacii şi au pornit. De la distanță se mai auzea vocea lui 
Cinna. 

"Babilonul cel mare a căzut, a căzut, a ajuns un local al dracilor, o 
închisoare a oricărui duh necurat, o închisoare a oricărei păsări urâte şi 
necurate. leşiţi din mijlocul ei poporul Meu!" 

Nici unul din ei nu a vorbit până nu au ajuns la o oarecare distanţă 
de Coliseum. 

— Mi-a fost teamă că ne vor prinde înăuntru, zise Marcellus. 

— Normal, orice toană a unui paznic putea să ne fie fatală. Dar 
noi trebuie să fim pregătiți pentru astfel de cazuri, în vremuri ca acestea 
trebuie să fim gata să înfruntăm moartea în orice clipă. 

— Da, zise Marcellus, Domnul ne-a spus: „În lume veţi avea 
necazuri". 

— Dar a mai zis: „Îndrăzniţi, căci Eu am biruit lumea". 

"Unde sunt Eu veţi fi şi voi". "Prin El suntem mai mult decât 
biruitori asupra morții. Suferințele de acum nu sunt vrednice de 
comparat cu slava ce ni se va arăta”. 

Astfel, ei se îmbărbătau cu promisiunile Cuvântului Vieţii, care în 
toate timpurile şi în orice ocazii poate da mângâieri cereşti. Ducând 
poverile, ei au ajuns la destinaţie întregi şi nevătămaţi, mulţumind 
Domnului că i-a păzit. 

După câteva zile Marcellus a plecat în oraş după provizii neînsoțit 
de nimeni. S-a dus la casa unor prieteni, într-o mahala de lângă Via 
Appia. După ce a luat merinde a cerut câteva informaţii. 

— Veşti proaste pentru voi. Un ofiţer pretorian a fost convertit la 
creştinism şi împăratul este turbat de furie. A numit alt ofiţer şi l-a 
trimis după creştini, în fiecare zi sunt prinşi câțiva. Nici un om nu e prea 
sărac ca să fie luat la ochi în aceste zile. 

— Şi cum îl cheamă pe noul ofiţer? 

— Lucullus. 

— Lucullus! strigă Marcellus, ce ciudat! 

— Se spune că este un om foarte abil şi energic. 

— Am auzit de el. Acesta este într-adevăr o veste rea pentru 
creştinism. 

— Convertirea ofițerului pretorian a mărit mult furia împăratului. 
S-a pus un premiu pe capul lui. Dacă-l vezi din întâmplare, spune-i ca să 
ştie ce-l aşteaptă prietene, se spune că este în catacombe. 


— Acolo trebuie să fie; nu există loc mai sigur. 

— Sunt timpuri grele. Trebuie să fiți precauți. 

— Nu ne pot ucide decât o singură dată, zise Marcellus. 

— Atunci voi creştinii aveţi o tărie grozavă. Vă admir curajul. Ce 
vă face să nesocotiţi moartea? 

— Răscumpărătorul nostru a murit pentru noi. Şi noi suntem gata 
să murim pentru El. El a murit pentru poporul Său şi noi suntem gata să- 
L urmăm murind pentru fraţii noştri. 

— Sunteţi nişte oameni minunaţi, zise omul ridicându-şi mâinile. 

Marcellus îşi luă rămas bun şi se depărta cu merindele în spate. 
Ştirile auzite îi umpleau gândurile. "Lucullus mi-a luat locul. Mă întreb 
dacă a făcut-o din ură pentru mine. Se gândeşte el la mine ca la 
prietenul său Marcellus sau ca la un creştin oarecare? Voi afla destul de 
curând. Va fi, desigur, ciudat să cad în mâinile lui; şi totuşi dacă voi fi 
prins, atunci el va fi acela ce o va face. El îşi face datoria de soldat, de 
ce să mă mir? Dacă a fost numit nu poate face altceva decât să se 
supună. Ca soldat, el mă tratează ca pe un duşman al statului. Poate îi e 
milă sau mă iubeşte în inima lui, totuşi nu se poate sustrage datoriei. 
Dacă s-a pus un preţ pe capul meu ei îşi vor dubla eforturile ca să mă 
prindă. Cred că ceasul meu se apropie!". 

Cu aceste gânduri cobora Via Appia. Atât era de absorbit de ele 
încât n-a observat mulțimea bulucită ia colţul unei străzi decât atunci 
când s-a găsit în mijlocul ei. 

— Stai prietene, strigă o voce vulgară, nu te grăbi! Cine eşti şi 
unde te duci? 

— La o parte, strigă Marcellus cu tonul unuia ce era obişnuit să 
comande oamenilor. 

Mulțimea a fost surprinsă de autoritatea şi de hotărârea lui, dar cel 
ce strigase din mulțime primul a arătat mai mult curaj. 

— Spune-ne cine eşti, altfel nu vei trece!! 

— Cetăţeni, la o parte! strigă Marcellus, nu mă recunoaşteţi? Sunt 
din garda pretoriană. 

La acest nume, mulţimea se dădu speriată înapoi şi-l lăsă să 
treacă. Dar abia făcu câţiva paşi că o altă voce exclamă: 

— Prindeţi-l! E creştinul Marcellus. 

Un strigăt ţâşni din mulţime. Marcellus nu avea nevoie de alt 
avertisment. Aruncând sacul cu merinde, porni în fugă pe o stradă ce 
ducea la Tibru. Mulțimea porni în urmărire. Era o cursă a vieţii sau a 


morţii. Dar, antrenamentul lui Marcellus îşi spunea cuvântul, distanţa 
dintre el şi urmăritori mărindu-se continuu. Ajuns la Tibru, sări în el şi 
înotă spre celălalt mal. Urmăritorii ajunseră la malul râului, dar nu 
porniră mai departe. 


Capitolul X - Arestarea 
"ÎNCERCAREA CREDINȚEI VOASTRE LUCREAZĂ RĂBDARE" 


Honorius stătea în capelă împreună cu alţi doi şi Cecilia. 

Lumina slabă a unui opaiţ abia lumina încăperea. Erau tăcuţi şi 
abătuţi. O tristeţe mai adâncă decât de obicei îi apăsa. 

Se auzi un zgomot de paşi şi Marcellus intra. Cei ce şedeau în 
jurul lui Honorius se ridicară cu strigăte de bucurie. 

— Unde este Polio?, striga Cecilia. 

— Nu l-am văzut, răspunse Marcellus. 

— Nu l-a văzut!, zise Cecilia şi căzu înapoi pe locul ei. 

— De ce? A întârziat mult? 

— Trebuia să se întoarcă de vreo şase ceasuri şi sunt groaznic de 
îngrijorată. 

— O, nu-i nici un pericol, zise Marcellus cu blândeţe. Ştie el ce 
face. Marcellus încerca să o întărească, dar ochii îi trădau cuvintele. 

— Ce-ai întâmpinat, de ai întârziat, Marcellus? începusem să ne 
pierdem nădejdea de a te mai revedea. 

— Am fost oprit la Via Appia. Am aruncat sacul cu provizii şi am 
fugit spre Tibru. L-am traversat şi am ajuns aici pe un drum ocolit. 

— Ai scăpat ca prin urechile acului. S-a pus un premiu pe capul 
tău. 

— Aţi şi aflat? 

— Şi mai mult, şi-au dublat eforturile ca să ne prindă. Trebuie să 
ne bizuim şi mai mult pe cel ce ne poate salva. 

— Îi putem ocoli Încă, zise Marcellus optimist. 

— Ei păzesc intrările principale, răspunse Honorius. 

— Putem săpa altele. Deschiderile sunt foarte numeroase. 

— Au oferit recompense pentru prinderea fraţilor mai cunoscuţi. 

— Vom veghea asupra lor mai cu atenţie decât înainte. 

— Mijloacele noastre de trai s-au redus aproape complet. 

— Dar sunt aici multe inimi viteze şi credincioase. Cui îi e frică 
să-şi rişte viaţa acum? Vom înceta să aducem provizii cât timp vom trăi 


în catacombe. Dacă acţiunile reuşesc, aducem ajutor fraţilor noştri, dacă 
murim, primim coroana de martiri. 

— Ai dreptate Marcellus. Credinţa ta mă face să mă ruşinez de 
frica mea. Cum ar putea cei ce trăiesc în catacombe să se teamă de 
moarte? E doar o clipă de durere care va trece. Dar azi am auzit multe 
veşti rele ce ne-au întristat inima. Vai, vai, cât este de împrăştiat 
poporul! Dar cu câteva luni în urmă erau cincizeci de adunări creştine în 
oraş, unde Lumina Adevărului strălucea şi glasul rugăciunilor şi al 
laudelor se ridicau la Cel Prea înalt. Acum sunt dezmembrate, poporul 
răspândit şi alungat de la faţa oamenilor. 

Se opri, copleşit de emoție şi apoi cu vocea joasă, dar plină, rosti 
cuvintele Psalmului 80: 

"Doamne, Dumnezeul oştirilor, Până când te vei mânia, cu toată 
rugăciunea poporului Tău? 

Îi hrăneşti cu o pâine de lacrimi, şi-i adapi cu lacrimi din plin. 

Ne faci să fim pricina de ceartă pentru vecinii noştri, şi vrăjmaşii 
noştri râd de noi între ei. 

Ridică-ne, Dumnezeul oştirilor! 

Fă să strălucească Faţa Ta şi vom fi scăpaţi! 

Tu ai adus o vie din Egipt, ai izgonit neamuri şi ai sădit-o. Ai 
făcut loc înaintea ei şi ea a dat rădăcini Şi a umplut ţara. Munţii erau 
acoperiţi de umbra ei şi ramurile ei erau ca nişte cedri ai Lui Dumnezeu. 

Îşi întindea mlădiţele până la mare şi lăstarii până la Râu. 

Pentru ce l-ai rupt gardul acum, de-o jertfesc toți trecătorii. O 
râmă mistrețul din pădure şi o mănâncă fiarele câmpului. 

Dumnezeul oştirilor, întoarce-Te iarăşi! 

Priveşte din cer şi vezi! Cercetează via aceasta! 

Ocroteşte ce a sădit dreapta Ta şi pe fiul pe care Ți l-ai ales!... Ea 
este arsă de foc, este tăiată! De mustrarea Feţei Tale, ei pier!" 

— Eşti trist Honorius, zise Marcellus. Suferințele noastre cresc, 
este adevărat; dar noi putem fi mai mult decât învingători prin Cel care 
ne-a iubit. Ce ne spune El? 

"Celui ce va birui, îi voi da să mănânce din pomul vieţii, care este 
în Raiul lui Dumnezeu." 

"Fii credincios până la moarte, şi-ţi voi da cununa vieţii. Cel ce va 
birui, nu va fi vătămat de a doua moarte." 

"Celui ce va birui, îi voi da să mănânce din mana ascunsă, şi-i voi 
da o piatră albă şi pe această piatră este scris un nume nou, pe care 


nimeni să nu-l ştie, decât acela care-l primeşte." 

"Celui ce va birui şi va păzi lucrările Mele până la sfârşit, îi voi da 
stăpânire peste neamuri... şi-i voi da luceafărul de dimineaţă." 

"Cel ce va birui, va fi îmbrăcat în haine albe. Nu-i voi şterge 
numele din cartea vieţii şi voi mărturisi numele lui înaintea Tatălui Meu 
şi înaintea îngerilor Lui." 

"Celui ce va birui, îi voi da să şadă cu Mine pe scaunul Meu de 
domnie, după cum şi eu am biruit şi-am stat cu Tatăl Meu pe scaunul 
Lui de domnie." 

Pe măsură ce vorbea, Marcellus devenea mai ferm, ochii îi 
străluceau şi faţa îi era luminată de entuziasm. Emoţia sa s-a transmis 
prietenilor săi, făcându-i să uite de tristeţile vieţii. 

— Mi-ai alungat mâhnirea cu cuvintele acestea Marcellus, spuse 
Honorius. Să ne ridicăm deasupra greutăților vieţii. Haideţi fraţilor, 
lăsaţi grijile voastre. Cel mai tânăr născut în împărăția Lui Dumnezeu a 
făcut credinţa noastră de ruşine. 

Să privim spre fericirea ce ne stă înainte: "Ştim în adevăr că, dacă 
se desface casa pământească a cortului nostru trupesc, avem o clădire în 
cer de la Dumnezeu, o casă care nu este făcută de mână, ci este 
veşnică." Moartea dă târcoale, duşmanii ne-au înconjurat şi cerul se 
strânge tot mai mult. 

Să murim, dar ca nişte creştini. 

— De ce aceste prevestiri negre? zise Marcellus. Este moartea mai 
aproape decât a fost înainte? 

— Nu suntem noi în siguranţă în catacombe? 

— Tu nu ai aflat încă ce s-a întâmplat? 

— Ce anume? 

— Moartea lui Chrysippus. 

— Chrysippus! Mort! O, nu! Cum? Unde? 

— Soldaţii împăratului au fost conduşi de cineva care ştia drumul. 
Au ajuns până în încăperea unde se ţinea serviciul divin. 

Fraţii au dat alarma şi au fugit. Dar bătrânul Chrysippus, fie 
datorită vârstei înaintate, fie dorinţei de a suferi martirajul, a refuzat să 
fugă. A îngenuncheat şi a început să se roage. 

Doi ucenici credincioşi au rămas cu el. Soldaţii au năvălit în 
încăpere când Chrysippus era în genunchi şi i-au zburat creierii. A murit 
de la prima lovitură, iar cei doi ucenici au fost ucişi lângă el. 

— Au plecat să se alăture armatei martirilor. Au fost credincioşi 


până la moarte şi vor primi cununa vieţii, zise Marcellus. 

Deodată se auzi un tumult de glasuri. Instantaneu, fiecare a sărit în 
picioare. 

— Soldaţii! au strigat cu toții. 

Dar nu, nu erau soldaţii. Era un creştin cu veşti de afară. Palid, 
tremurând tot, căci la podea îşi frânsese mâinile şi striga de parcă ar fi 
avut dureri de moarte. 

— Polio!, abia putu să îngâne mesagerul. 

— Ce-i cu el?, striga Marcellus. 

— L-au prins, este închis! 

La aceste cuvinte un țipăt ţâşni din mijlocul adunării. Era Cecilia. 
În clipa următoare căzu la pământ, fără simţire. 

Cei ce stăteau lângă ea au ridicat-o şi au condus-o în încăperea ei. 
După un tratament sumar, şi-a revenit, dar deşi simţurile şi raţiunea au 
revenit, părea că visează. Între timp mesagerul a prins putere şi a spus 
tot ce ştia. 

— Polio era singur, plecat să afle veşti. Eram pe aceeaşi stradă, 
puţin în spatele lui. Am mers până am dat de-o mulţime de oameni. Spre 
surprinderea mea, Polio a fost oprit şi interogat. N-am auzit ce l-au 
întrebat, dar am văzut gesturile lor amenințătoare, iar mai târziu l-au 
prins de mâini. Nu puteam face nimic. Am stat la o oarecare distanţă şi- 
am urmărit. După un timp a trecut o patrulă a gărzii pretoriene. L-au dat 
pe Polio pe mâna lor şi aceştia l-au luat cu ei. 

— Pretorieni? Ştii cumva cine era căpitanul patrulei?, întrebă 
Marcellus. 

— Da!, era Lucullus. 

--- Ei bine, zise Marcellus şi apoi începu să se gândească la un 
plan de salvare. 


Capitolul XI - Oferta E 
"NU ESTE DRAGOSTEA MAI MARE, DECAT SA-ȘI DEA CINEVA 
VIAȚA PENTRU PRIETENII SĂI" 


Peste tabăra pretoriană căzuse seara. Lucullus stătea la masă în 
camera lui. O bătaie în uşă îi întrerupse firul gândurilor. Deschise şi un 
om apăru învăluit în manta. Descoperindu-se, stătu în faţa lui Marcellus. 

— Marcellus!, striga el repezindu-se şi cuprinzându-l în braţe. 


Dragă prietene, cărei fericite împrejurări datorez această întâlnire? Chiar 
mă gândeam la tine şi mă întrebam dacă te voi mai vedea vreodată. 

— Mă tem că întâlnirile noastre, nu vor fi prea dese, zise 
Marcellus cu tristeţe. Cea de acum am făcut-o cu riscul propriei mele 
vieți. 

— Adevărat, eşti urmărit şi s-a pus un premiu pe capul tău. Dar 
acum eşti aici, întreg şi în siguranță, ca în vremurile bune. Oh, 
Marcellus, de ce n-ai mai veni iarăşi? 

— Nu-mi pot schimba caracterul, nici să distrug ceea ce este 
făcut. Mai mult Lucullus, deşi soarta mea ți-ar părea nenorocită, să ştii 
că n-am fost niciodată mai fericit. 

— Fericit!, strigă celălalt cu surprindere. 

— Da, Lucullus, deşi sunt prigonit, nu sunt părăsit; deşi în grea 
cumpănă, nu sunt deznădăjduit. 

— Persecuţia împăratului nu-i o treabă uşoară. 

— O ştiu foarte bine. Văd pe fraţii mei căzând în fiecare zi, din 
cauza ei. Pe zi ce trece, cercul care mă înconjoară devine mai strâns. 
Prietenii mă părăsesc şi nu mai apar. Tovarăşii pleacă în oraş, dar când 
se întorc sunt aduşi morţi, ca să fie îngropaţi în mormintele lor. 

— ŞI totuşi poţi spune că eşti fericit? 

— Da, Lucullus, am pacea despre care lumea nu ştie nimic; o pace 
care vine de sus şi care întrece orice înţelegere. 

— Ştiu Marcellus, că eşti prea curajos, ca să te temi de moarte, 
dar n-am ştiut niciodată că eşti în stare să suporţi cu răbdare ceea ce ţi se 
întâmplă acum. Curajul tău e supraomenesc sau mai degrabă, este 
curajul unui nebun. 

— Totul vine de sus, Lucullus. Domnul meu, Isus Christos, 
înseamnă mai mult pentru mine decât toate bogăţiile şi cinstea acestei 
lumi. De mult, eram incapabil să simt aceste lucruri, dar acum, acestea 
au trecut şi toate lucrurile s-au făcut noi. 

Susţinut de această nouă putere, pot îndura tot ceea ce mi se 
întâmplă. Nu aştept altceva decât suferinţa în viaţă şi ştiu că voi muri în 
chinuri; şi totuşi gândul nu poate trece peste credinţa care este în mine. 

— Mă doare să te văd aşa de hotărât, zise Lucullus. Dacă aş vedea 
cel mai mic semn de nehotărâre în tine, aş spera ca timpul să-ţi modifice 
sentimentele. Dar îmi pari fixat fără putinţă de clintire în acest blestem. 

— Să-mi ajute Dumnezeu să rămân neclintit până la sfârşit!, 
răspunse Marcellus, cu ardoare. Dar nu despre sentimentele mele am 


venit să-ţi vorbesc. Am venit să-ţi cer sprijinul şi ajutorul. 

Mi-ai promis odată că-mi vei fi de folos, dacă voi avea nevoie. 
Acum este timpul. 

— Tot ceea ce îmi stă în putinţă, este acum al tău, Marcellus. 
Spune-mi ce vrei. 

— Ai un prizonier. 

— Da, am mai mulţi. 

— Acesta este un copil. 

— Mi se pare că oamenii mei au arestat un băiat cu puţin timp în 
urmă. 

— Acest băiat este fără importanţă ca să sufere arestul. El este în 
puterea ta. Am venit să-ţi cer, să te implor să-l eliberezi. 

— Vai, Marcellus, îţi dai seama ce-mi ceri? Ai uitat disciplina 
armatei romane, sau jurământul militar? Ştii că dacă aş face aceasta, aş 
viola legământul şi aş fi un trădător? Dacă mi-ai cere să mă omor aş 
face-o mai degrabă, decât să fac ceea ce-mi ceri. 

— N-am uitat legământul militar, nici disciplina armatei. M-am 
gândit că acest puşti, mai degrabă copil, nu poate fi socotit ca prizonier. 
Ordinul împăratului se extinde şi asupra copiilor? 

— Împăratul nu face distincţie între vârste. N-ai văzut copii la fel 
de tineri ca acest puşti, daţi morţii în Coliseum? 

— O, vai, am văzut, zise Marcellus şi gândurile sale se întoarseră 
la acele tinere fete al căror cântec au lovit atât de dureros şi totuşi atât 
de plăcut inimii lui. Acest copil trebuie să sufere? 

— Da, zise Lucullus, sau abjură de la creştinism. 

— Şi aceasta nu se va întâmpla niciodată! 

— Atunci îşi va merita soarta. Legea spune aceasta, nu eu. Eu nu 
sunt decât instrumentul ei. Nu mă acuza Marcellus. 

— Nu te condamn. Ştiu cât eşti legat de regulament. Dacă deţii 
postul trebuie să-ți îndeplineşti sarcinile. Totuşi, îţi fac o propunere. 
Renunţarea la un prizonier este ilegală, dar schimbul este permis. 

— Da. 

— Dacă ţi-aş spune de un prizonier mult mai important decât 
acest băiat, ai admite schimbul? 

Dar voi n-aţi luat nici un prizonier dintre ai noştri. 

— Nu, dar noi avem libertatea de a alege. Şi sunt destui printre 
noi, pe capetele cărora împăratul a pus recompense mari. Pentru 
capturarea acestora, s-ar da şi o sută de puşti ca acesta. 


— Este obiceiul printre creştini să se trădeze unii pe alţii? întrebă 
Lucullus surprins. 

— Nu, ci câteodată un creştin va oferi viaţa sa, pentru a salva 
viaţa altuia. 

— Imposibil! 

— Exact acest lucru îți propun. 

— Pe cine îmi oferi, pentru acest băiat? 

— Pe mine. 

La această afirmaţie, Lucullus dădu înapoi speriat. 

— Tu!, strigă el. 

— Da, eu însumi. 

— Tu glumeşti, e cu neputinţă. 

— Sunt foarte serios. Pentru aceasta m-am expus venind până 
aici. Îţi voi explica şi de unde vine interesul meu pentru acest băiat. 
Tânărul Polio este ultimul vlăstar al unei vechi familii romane. Este 
singurul fiu al mamei sale. Tatăl a murit într-o bătălie. Fac parte din 
neamul Servililor. 

— Servilii! Mama nu-i cumva Cecilia? 

— Da. Ea s-a refugiat în catacombe. Toată viaţa şi dragostea ei 
este întrupată în acest băiat, în fiecare zi îl lasă să iasă în oraş, o 
aventură teribilă, ea trece prin suferinţe de nedescris în lipsa lui. Deşi îi 
este groază să-l lase în oraş, nu-l poate ţine tot timpul în subteran, 
pentru că aerul este nesănătos pentru un copil. Pe acest băiat îl ai tu 
prizonier. Mama lui a aflat şi acum se zbate între viaţă şi moarte. Dacă-l 
omori pe el, o omori şi pe ea şi odată cu ea, unul din sufletele cele mai 
pure şi nobile din Roma. Pentru aceste motive am venit să-ţi ofer acest 
schimb. Cine sunt eu? 

Sunt singur pe lume. Nici un suflet nu este legat de mine, nici 
pentru prezent, nici pentru viitor. Nu mă tem de moarte. Ea poate veni 
acum s-au mai târziu, dar prefer să-mi dau viaţa ca răscumpărare pentru 
un prieten, decât să mor fără folos. De-aceea, te implor Lucullus, pentru 
legătura sacră a prieteniei care ne leagă, pentru bunătatea, pentru 
promisiunea pe care mi-ai făcut-o, primeşte viaţa mea, în schimbul vieţii 
lui. 

Lucullus sări în picioare şi străbătu camera plin de agitaţie. 

— De ce, Marcellus, mă supui unei încercări atât de grele? strigă 
el. 

— Propunerea mea e uşor de primit. 


— Uiţi că viaţa ta îmi este prețioasă. 

— Dar gândeşte-te la acest băiat. 

— ÎI deplâng din adâncul inimii. Dar crezi că pot primi viaţa ta în 
schimb? 

— Pentru mine schimbul este ca şi făcut, eu oricum voi fi prins 
mai devreme sau mai târziu. Te rog primeşte-o cât mai este de folos. 

— Tu nu vei muri, atât timp cât eu o voi evita. Viaţa ta nu e ceva 
de nimic. Pe zeii nemuritori, îţi stă mult timp înainte, până ce vei apare 
în arenă. 

— Nimeni nu mă poate salva, odată ce sunt prins, oricât ai 
încerca. Ce-ai putea face să salvezi pe cineva pe care a căzut mâna 
împăratului. 

— Pot face multe avertizându-l. Tu nu ştii câte se pot face. Dar 
chiar dacă n-aş putea face nimic tot n-aş asculta propunerea ta. 

— Dacă mă voi duce la împărat, el mi-ar asculta cererea. 

— Te-ar lua prizonier şi v-ar da pe amândoi morţii. 

— Aş putea trimite un mesager. 

— Mesajul tău n-ar ajunge niciodată la el; sau dacă va ajunge va fi 
prea târziu. 

— Atunci, nu-i nici o speranţă? 

— Nici una. 

— Şi tu refuzi să-mi satisfaci dorinţa? 

— Vai, Marcellus, cum poţi să gândeşti că aş putea să mă fac 
vinovat de moartea unui prieten? N-ai deloc milă de mine. lartă-mă dacă 
refuz o astfel de propunere iraţională. 

— Facă-se voia Domnului, zise Marcellus. Trebuie să plec. O, 
Doamne, cum pot duce cu mine mesajul disperării? 

Cei doi prieteni se îmbrăţişară în tăcere şi Marcellus se îndepărtă, 
lăsându-l pe Lucullus copleşit de uimire la propunerea lui. 

Marcellus s-a întors în catacombe, iar fraţii care ştiau scopul ieşirii 
l-au primit cu bucuria frântă de durerea nereuşitei. 

Cecilia era într-o stare gravă, pe jumătate conştientă la ceea ce se 
întâmpla în jurul ei. 

Din când în când, în mintea ei se derulau imagini ale vieţii fericite 
de dinainte. Dar viaţa petrecută în catacombe, alternanţa de speranţă şi 
teamă şi aerul apăsător al însăşi locului acela, i-au copleşit atât mintea 
cât şi fizicul 

Natura ei firavă a fost zdruncinată sub furia vremurilor iar ultima 


lovitură a completat căderea ei. Ea nu s-a putut sustrage efectelor ei. 

Noaptea, fraţii au vegheat la căpătâiul ei. Cu trecerea timpului, 
febra creştea şi viaţa părea că o părăseşte încet dar sigur. De la 
coborârea în mormânt, nici măcar venirea fiului ei n-ar mai fi salvat-o. 

Dar deşi gândurile pământeşti o părăsiseră, iar simţurile 
deveniseră tot mai slabe, dragostea ei puternică din ultimii ani îşi 
menţinuse puterea asupra ei. Buzele ei murmurau cuvintele sfinte, care 
i-au fost suport şi mângâiere. Numele băiatului ei scump îi revenea pe 
buze, deşi nu-şi dădea seama de pericolul în care era; dar era 
binecuvântatul nume al Lui Isus, care era murmurat cu adâncă pasiune. 

Într-un târziu, veni sfârşitul. După o lungă perioadă de linişte a 
deschis ochii larg, o lumină i-a trecut peste față şi a scos un strigăt 
puternic: 

— "Vino, Doamne Isuse!" 

Cu acest strigăt viaţa a părăsit-o şi duhul neîntinat al Ceciliei s-a 
întors la Dumnezeul care i l-a dat. 


Capitolul XII- Judecarea lui Polio 
"TU Al SCOS LAUDE DIN GURA PRUNCILOR ŞI DIN GURA 
CELOR CE SUG" 


Nu departe de palatul imperial se găsea o clădire cu o încăpere 
imensă. Podeaua era acoperită cu marmură, iar coloanele de porfir 
susțineau cupola boltită. La un capăt al încăperii se găsea un altar cu o 
statuie a unei zeități păgâne. La celălalt, se găseau magistraţii, aşezaţi pe 
scaune înalte, îmbrăcaţi cu robe lungi, în faţa lor, soldaţii păzeau un 
prizonier. 

Acest prizonier era Polio. Faţa îi era palidă, dar ținuta dreaptă şi 
hotărâtă. Ochii săi cuprindeau totul. Ştia sentinţa inevitabilă ce plana 
asupra lui. Şi totuşi nici o urmă de frică sau şovăire nu i se citea pe faţă. 
Ştia că singura legătură ce-l ţinea legat de pământ, fusese desfăcută. 
Dimineaţa, ştirea morții mamei sale ajunsese până la el. Vestea i-a fost 
adusă de un om, care ştia că această vestea rea îl va întări Acest om era 
Marcellus. Prin bunătatea lui Lucullus ajunsese să-l vadă pe Folio. 
Raționamentul 1-a fost corect. Cât mama lui trăia, gândul la ea i-ar fi 
slăbit hotărârea; acum că ea murise, el era dornic să plece, în credinţa 
lui simplă, el era sigur că moartea fiului ar uni din nou pe mamă şi pe 
fiu. Cu aceste sentimente aştepta interogarea lui Polio. 


— Cine eşti? 

— Marcus Servilius Polio. 

— Ce vârstă ai? 

— Treisprezece ani. 

La auzirea vârstei şi a numelui, un murmur de compasiune 
străbătu adunarea, pentru că era un nume binecunoscut în Roma. 

— Eşti învinuit de crima de a fi creştin. Ce ai de spus? 

— Nu sunt vinovat de nici o crimă, răspunse băiatul. Sunt creştin 
şi sunt bucuros că o pot declara în faţa oamenilor. 

— E la fel ca toţi ceilalți, spuse unul din judecători, toți au aceeaşi 
formulă. 

— Cunoşti natura crimei tale? 

— Nu sunt vinovat de nici o crimă, zise Polio. Credinţa mea mă 
învaţă să mă tem de Dumnezeu şi să cinstesc pe împărat. M-am supus 
tuturor legilor şi deci nu sunt trădător. 

— A fi creştin, înseamnă a fi trădător. 

— Sunt creştin, dar nu trădător. 

— Legea statului îți interzice să fii creştin sub pedeapsa cu 
moartea. Dacă eşti creştin trebuie să mori. 

— Sunt creştin, replică Polio cu fermitate. 

— Atunci vei muri! 

— Fie aşa. 

— Băiete, ştii tu ce înseamnă să suferi moartea? 

— Am văzut pe mulți murind în ultimele luni. M-am aşteptat 
întotdeauna să fiu chinuit, să-mi dau viaţa pentru Domnul meu Isus. 

— Băiete, eşti tânăr. Ne este milă de tine, de vârsta ta fragedă şi 
lipsită de experienţă. Ai fost amestecat destul de rău în această nebunie, 
încât eşti răspunzător pentru ea. Dar noi suntem binevoitori şi ţinem 
seama de circumstanţele arătate. Această religie cu care te mândreşti, 
este o nebunie. Tu crezi că un biet Evreu, care a murit acum două sute 
de ani, este un Dumnezeu. Poate fi ceva mai absurd ca aceasta?! Religia 
noastră este religia statului. Ea avea în ea însăşi destul ca să satisfacă pe 
tânăr şi bătrân, învăţat şi ignorant. Părăseşte superstiţiile tale nebuneşti, 
şi revino la mai înţeleaptă şi mai vechea religie. 

— Nu pot. 

— Eşti ultimul dintr-o nobilă familie. Statul recunoaşte meritele şi 
noblețea Servillilor. Străbunii tăi au trăit în lux, bunăstare şi putere. Tu 
eşti doar un biet şi nenorocit prizonier. Fii înţelept, Polio. Gândeşte-te la 


gloria înaintaşilor şi dă la o parte obstacolele ce te ţin departe de faima 
ta. 

— Nu pot. 

— Ai trăit într-o mizerabilă condiție. Cel mai nenorocit cerşetor 
din Roma, o duce mai bine ca tine. El îşi obține hrana cu mai puţină 
muncă şi umilință. Acoperişul său e la lumina zilei. Mai presus de toate 
el este în siguranță. Viaţa îi aparţine. El n-are de ce să se teamă de 
Justiţia romană, dar tu eşti nevoit să înduri o existenţă mizeră; de nevoi, 
pericole şi întuneric. Ce ţi-a dat lăudăroasa ta religie? Ce a făcut acest 
Evreu pentru tine? Nimic; mai rău decât nimic, întoarce-te de la acest 
înşelător. Bunăstarea şi confortul, prieteni, onoarea statului şi favorurile 
împăratului vor fi ale tale. 

— Nu pot. 

— Tatăl tău a fost un supus loial şi un brav soldat. A murit într-o 
bătălie, pentru ţara lui, pe când tu erai un copil, lăsându-te să moşteneşti 
onorurile sale şi să fii un suport de nădejde pentru casa lui. Nici prin 
gând nu i-a trecut că vei apuca pe căi greşite. Mama ta, cu mintea slăbită 
de durere, a cedat învăţăturii nefaste, grăbind distrugerea sa. Dacă ar fi 
trăit tatăl tău, ai fi acum speranţa acestei familii nobile; şi tu şi mama ta 
aţi fi urmat acestei religii a străbunilor. Apreciezi tu memoria tatălui 
tău? N-are ea putere asupra datoriilor filiale? Nu crezi că este păcat să 
dezonorezi mândrul nume pe care-l porți şi să arunci o pată atât de 
murdară pe renumele neîntinat ce a ajuns până la tine? Alungă această 
iluzie care te orbeşte. Pe memoria tatălui tău, pe onoarea familiei tale, 
întoarce-te din acest hăţiş. 

— Nu le produc nici o dezonoare. Credinţa mea este curată şi 
sfântă. Pot muri, dar nu pot înşela pe Salvatorul meu Isus. 

— Cred că vezi cât suntem de îngăduitori cu tine. Numele şi 
vârsta ta fragedă ne îndeamnă la milă. Dacă ai fi un prizonier oarecare, 
te-am pune să alegi între abjurare şi moarte. Dar noi vrem să te facem să 
gândeşti, pentru că nu dorim să vedem o familie nobilă distrusă prin 
ignoranță sau încăpăţânarea unui moştenitor degenerat. 

— Vă mulțumesc pentru atenţia dumneavoastră, n-au nici o 
greutate pe lângă dorințele Domnului meu Isus. 

— Băiat fără minte şi pripit! Mai este un alt argument care va fi 
mult mai puternic. Mânia împăratului este groaznică. 

— Mai groaznică este însă mânia Mielului. 

— Vorbeşti într-o limbă neînţeleasă. Ce este Mânia Mielului? Tu 


nu-ți dai seama ce-ţi stă în față? 

— Tovarăşii şi prietenii mei au îndurat deja tot ce voi puteţi 
produce. Cred că voi avea şi eu aceeaşi tărie. 

— Poţi îndura teroarea din arenă? 

— Sper că am mai mult decât tărie în faţa morţii. 

— Poţi tu înfrunta leii şi tigrii sălbatici ce se vor arunca atunci 
asupra ta? 

— Cel în care mă încred, nu mă va părăsi la vreme de nevoie. 

— Tu eşti încrezător? 

— Cred în Cel ce m-a iubit şi S-a dat pe Sine însuşi pentru mine. 

— Te-ai gândit să mori în flăcări? Eşti gata să suporţi flăcările pe 
rug? 

— O, vai! Dacă voi fi nevoit să le suport, nu voi da înapoi. Oricât 
ar fi de greu, va avea un sfârşit şi voi fi pentru totdeauna cu Domnul 
meu Isus. 

— Fanatismul şi superstiţia te-au copleșit cu totul. Tu nu ştii ce te 
aşteaptă. Este uşor să faci faţă amenințărilor, să te aperi cu astfel de 
cuvinte şi să faci demonstraţii de curaj. Dar ce se va întâmpla când 
aceste lucruri îngrozitoare se vor apropia şi vor cădea asupra ta? 

— Voi privi la El, pentru că ştiu că nu-i părăseşte pe ai Lui în 
ceasul încercării. 

— Dar EI, n-a făcut nimic pentru tine până acum! 

— A făcut totul! Şi-a dat viaţa Lui, ca eu să trăiesc. Prin El eu am 
căpătat o viaţă mai bună decât aceasta pe care voi vreţi să mi-o luaţi. 

— Acesta este doar un vis al vostru. Cum e posibil ca un biet 
Evreu să facă aşa ceva? 

— EI este plinătatea Dumnezeirii; Dumnezeu întrupat. El a suferit 
moartea în trup, ca noi să primim viaţa pentru suflet. 

— Oare nimic nu-ţi poate deschide ochii? Nu-i de ajuns că 
nebunia ta ţi-a adus doar mizerie şi nenorocire? Trebuie să continui? 
Când vezi moartea aproape, nu vrei să te abaţi de la greşelile tale? 

— El mi-a dat putere să biruiesc moartea; nu mă tem. Privesc 
moartea ca o trecere de la această viață plină de amărăciune la 
nemurirea plină de fericire. Dacă voi muri dat la fiare sau pe rug, este 
acelaşi lucru. El mă va susţine să rămân credincios; dar viaţa la care mă 
chemaţi voi, este mai groaznică decât o mie de morți. 

— Pentru ultima dată îți dăm o şansă. Tânăr pripit, opreşte-te o 
clipă din nebunia ta. Uită o clipă sfaturile nebuneşti ale învăţătorilor tăi 


fanatici. Gândeşte-te la tot ce ţi-am spus. Viaţa îți stă înainte; 

O viaţă plină de bucurii şi plăceri; o viaţă bogată în binecuvântări. 
Onoare, prieteni, bunăstare, putere sunt ale tale. Un nume nobil şi 
posesiunile familiei tale te aşteaptă. Sunt toate ale tale. Ca să le câştigi 
trebuie doar să jertfeşti pe altarul zeilor tăi străbuni. Aruncă această 
bobită pe altar. Este un act minor. Fă-l repede. Salvează-te de la moarte. 

Toţi ochii erau fixaţi pe Polio, urmărind reacţia lui la această 
ultimă ofertă. Uimirea a cuprins pe toţi cei prezenţi, văzându-l neclintit 
în hotărârea lui. Dar chiar şi acest ultim apel, n-a avut nici un efect. 
Palid dar hotărât, Polio a îndepărtat trădarea. 

— Nu-mi voi trăda niciodată Salvatorul! 

La aceste cuvinte s-a făcut un moment de linişte: Apoi şeful 
Judecător a rostit următoarele; 

— Ţi-ai pronunţat sentinţa singur. Luaţi-i, continuă el adresându- 
se soldaților. 


Capitolul XIII - Moartea lui Polio 
"FII CREDINCIOS PANA LA MOARTE, ȘI-ȚI VOI DA CUNUNA 
VIEŢII" 


Sentința dată lui Polio a fost rapidă şi fermă, într-una din zilele 
următoare avea loc un spectacol la Coliseum, umplut până la refuz cu 
aceşti romani setoşi de sânge, acesta desfăşura scene pline de oroare ce 
au fost descrise mai înainte. 

Gladiatorii s-au luptat şi s-au măcelărit iarăşi unii pe alţii. Din nou 
au avut loc acele scene mult dorite, în care sângele şi agonia abundau. 
Oamenii s-au luptat între ei sau cu fiare sălbatice. Din nou gladiatorul 
rănit a căutat cu disperare mila, dar a văzut doar semnul morţii, degetul 
mare îndreptat în jos, al spectatorilor nemiloşi Dorinţa de sânge a 
mulțimii nu putea fi satisfăcută de lupte în care adversarii erau apropiaţi 
ca valoare. Ştiind că creştinii erau ţinuţi pentru închiderea programului, 
spectatorii cereau cu insistenţă introducerea acestora în arenă. 

Lucullus stătea în mijlocul gărzii din jurul împăratului. Fruntea sa 
era îngândurată, iar vechea sa veselie era departe de el. Sus, printre 
ultimele rânduri, o figură severă şi palidă se distingea din mulțime prin 
atenţia cu care fixa arena. 

O emoție puternică era întipărită pe faţa sa, ceea ce-l făcea diferit 
de cei ce-l înconjurau. 


În arenă, după uralele adresate învingătorului a fost introdus un 
tigru. Scoţând urlete fioroase şi măturând nisipul arenei cu coada, acesta 
arunca priviri sângeroase spre mulțime. 

Apoi un murmur străbătu arena. Un băiat, un copil a fost aruncat 
în arenă. Palid, cu membre slăbuţe, forma aceasta mică părea o nimica 
toată pe lângă mărimea fiarei. Şi ca o ironie a soartei, era îmbrăcat în 
gladiator. 

Totuşi, în ciuda tinereţii şi slăbiciunii lui, nimic din mişcările lui 
sau expresia feţei, nu trădau frica. O privire calmă şi puţin absentă. S-a 
îndreptat încet în mijlocul arenei, şi acolo, în faţa tuturor şi-a împreunat 
mâinile şi-a ridicat ochii în sus şi a început să se roage. 

Între timp, tigrul continua să-i dea târcoale. El văzuse băiatul, dar 
aceasta nu produsese nici un efect, îşi arunca privirile sângeroase spre 
mulţime şi din când în când scotea câte un răcnet sălbatic. 

Omul cu faţa severă şi tristă privea arena şi tot sufletul său era pus 
în aceste priviri. 

Părea că nu există nici o atracţie din partea tigrului de a-l ataca pe 
băiat, care continua să se roage. Mulțimea devenea nerăbdătoare. 
Murmure, strigăte, îndemnuri, cu intenţie de a provoca tigrul, ţâşneau de 
peste tot. Dar în mijlocul acestui tumult, s-a auzit cu putere o voce 
teribilă. 

"Până când, O, Doamne, Tu care eşti sfânt şi adevărat, zăboveşti 
să judeci şi să răzbuni sângele nostru asupra locuitorilor pământului?" 

A urmat o clipă de linişte. Fiecare se uita cu mirare la cel de lângă 
el. Dar tăcerea a fost urmată de aceeaşi voce care se ridica tot mai 
puternică. 

"Iată, El vine pe nori! Şi orice ochi îl va vedea; şi cei ce l-au 
străpuns. Şi toate seminţiile pământului se vor boci din pricina Lui! Da. 
Amin!" 

"Drept eşti Tu, Doamne, care eşti şi care erai! 

Tu eşti sfânt, pentru că ai judecat în felul acesta. Fiindcă aceştia 
au vărsat sângele sfinţilor şi al proorocilor, le-ai dat şi Tu să bea sânge. 
Şi sunt vrednici!" 

"Da, Doamne Dumnezeule, Atotputernice, adevărate şi drepte sunt 
judecăţile tale!" 

Acum rumoarea, ţipetele şi strigătele ţâşneau de pretutindeni. 
Curând cauza tulburării fu cunoscută. 

— E un blestemat de creştin. E fanaticul Cinna. A fost închis 


patru zile fără mâncare. Aduceţi-l afară! La tigri cu el! 

Strigătele şi aclamaţiile se ridicau tot mai tare, amestecându-se 
într-un vuiet cumplit. Tigrul devenea tot mai agitat. 

Paznicii au auzit cererile mulțimii şi s-au grăbit să le satisfacă 
plăcerea. Curând gratiile fură deschise. Victima a fost aruncată în arenă. 

Nesigur, livid, înainta cu paşi nesiguri în arenă. Ochii aveau o 
sclipire nepământească, obrajii îi ardeau, iar părul şi barba încâlcite erau 
amestecate în dezordine. 

Tigrul îl văzu şi porni în salturi spre el. Apoi, la o mică distanţă se 
opri. Băiatul se ridicase în genunchi şi privea. 

Dar Cinna nu văzuse tigrul, îşi fixase privirea asupra mulţimii, 
ridicase braţul şi-şi rostea cu acelaşi ton ameninţarea: 

— "Vai!, vai, vai! Locuitori ai pământului!" Vocea îi fu înecată în 
sânge. A fost un salt, o cădere şi totul s-a sfârşit. Tigrul se îndrepta 
acum spre băiat. Setea lui de sânge era aţâţată la maximum; cu coama în 
vânt, cu ochii înecaţi în sânge şi cu coada măturând arena se apropie de 
tânărul Polio. 

Băiatul văzu că i se apropie sfârşitul şi căzu din nou pe genunchi. 
Mulțimea, îndemnată la tăcere, aştepta cu nerăbdare un nou măcel. 

Omul care privea cu mare încordare arena, se ridică în picioare şi 
continuă să urmărească arena. Strigăte fioroase porniră din spatele lui. 

— Jos!, jos! Nu putem vedea. Stai jos! 

Dar omul fie că nu auzea, fie că intenţionat nu dădea curs 
cererilor, rămânea în aceeaşi postură, într-un sfârşit mulțimea deveni 
prea zgomotoasă, încât ofițerii îşi întoarseră privirile să vadă care era 
cauza. Lucullus era unul din ei. Întorcându-se văzu întreaga scenă, 
începu să pălească şi deveni alb ca varul. 

— Marcellus!, strigă el. Pentru o clipă se dădu înapoi, dar îşi 
reveni şi porni în grabă spre locul tulburării. 

Un murmur adânc porni din piepturile spectatorilor. Tigrul, care 
dăduse târcoale băiatului, se ghemui pentru asalt. 

Băiatul se ridică. O expresie îngerească se aşternu pe faţa lui. 
Ochii îi erau umpluţi cu lacrimi de bucurie. Nu mai vedea arena, 
zidurile înconjurătoare, nu mai vedea ochii plini de cruzime ai 
spectatorilor sau forma gigantică a inamicului sălbatic. Părea că spiritul 
său se înălțase deja, gata să intre prin porțile de aur ale Noului Ierusalim 
şi gloria veşnică a strălucitului Paradis îi încărcau privirea. 

— "Mamă, vin la tine! Doamne Isuse, primeşte duhul meu!" 


Cuvintele lui au sunat clar şi curat în urechile mulțimii. Aceştia 
încetară orice zgomot, iar tigrul sări. Clipa următoare nu mai era decât o 
masă sângerândă, pe jumătate ascunsă în praful arenei. 

Lupta se sfârşise. Tigrul se retrase, nisipul era roşu de sânge şi pe 
el rămânea forma stilată a celui ce a fost o inimă statornică, nobilul 
Polio. 

Apoi în mijlocul liniştii care a urmat, a ţâşnit un strigăt ca o 
trompetă, lovind urechile tuturora: 

— "O moarte, unde-ţi este boldul? Unde-ţi este biruința moarte? 
Mulţumiri fie aduse lui Dumnezeu, care ne dă biruinţa prin Domnul 
nostru Isus Christos!" 

Mii de oameni se ridicară în picioare cu aceeaşi indignare şi ură. 
Mii de mâini fură îndreptate spre curajosul nepoftit. 

— "Un creştin! Un creştin! La flăcări cu el! Aruncaţi-l la tigri! 
Azvârliţi-l în arenă!" 

Astfel de strigăte izbucneau în tot locul. Lucullus ajunse în locul 
unde era Marcellus, să-l salveze la timp. Romanii erau cât pe aci să-l 
sfărâme în bucăţi. Tigrul din arenă nu mai era setos de sânge, mai 
sălbatici erau ei. Lucullus îl smulse din mijlocul lor, împingându-i la 
stânga şi la dreapta, ca un paznic printre fiarele sălbatice. Ocrotiţi de 
autoritatea lui, cei doi se retraseră în direcţia soldaţilor, care se apropiau 
şi ei de locul cu pricina. Lucullus îl dădu în îngrijirea lor şi plecă să 
conducă ieşirea companiei sale din amfiteatru. Afară, el luă prizonierul 
în grija sa. Soldaţii îi urmau îndeaproape. 

— Of, Marcellus! Bine ai făcut să-ţi rişti viaţa pentru nimic? 

— Am vorbit dintr-un impuls de moment. Acest copil drag pe 
care l-am iubit, a murit sub ochii mei! Nu m-am putut stăpâni. Totuşi 
nu-mi pare rău şi eu sunt gata să-mi dau viaţa pentru Domnul şi 
Dumnezeul meu. 

— Nu pot să te înţeleg. Eşti departe de orice urmă de rațiune. 

— N-am avut de gând să mă demasc singur, dar acum faptul este 
împlinit, sunt mulţumit. Nu, chiar sunt bucuros că destinul meu este să 
sufăr pentru Răscumpărătorul meu. 

— O, prietene! N-aştepţi nimic de la viață? 

— Îmi iubesc Salvatorul, mai mult decât viaţa. 

— Uite, Marcellus, drumul este deschis înaintea noastră. Fugi cât 
poţi de repede. Fugi! Salvează-te! 

Lucullus vorbise într-o şoaptă grăbită. Soldaţii erau cam la 


douăzeci de paşi în spatele lor. Erau şanse bune de scăpare. 

Marcellus strânse mâna prietenului său. 

— Nu, Lucullus. Nu-mi voi câştiga viaţa cu preţul dezonoarei tale. 
Iubesc inima caldă care a făcut această promisiune, dar nu vreau să ai 
necazuri din pricina prieteniei noastre. 

Lucullus se întrista şi porni mai departe. 


Capitolul XIV - Ispitirea 
"TOATE ACESTEA ŢI LE VOI DA, DACĂ TE VEI ÎNCHINA MIE" 


Acea noapte, Lucullus o petrecu cu prietenul lui în celulă. 

A căutat prin toate mijloacele posibile să-i trezească raţiunea. A 
apelat la toate motivele, care ar fi influenţat omul. N-a lăsat nici o cale 
de convingere neîncercată. Totul a fost în zadar. 

Credinţa lui Marcellus era prea solid fundamentată. Era construită 
pe Stânca veacurilor şi nici furtuna amenințărilor violente, nici delicata 
afecţiune prietenească, n-ar fi putut clinti hotărârea lui. 

— Nu! îmi cunosc ţinta şi de aceea alegerea mea este definitivă. 
Să vină loviturile, să vină durerea, trebuie să merg până la capăt. Ştiu 
ce-mi stă înainte. Am cântărit bine consecinţele acţiunii mele şi cu toate 
acestea voi continua cum am început! 

— Te rog, doar un lucru, zise Lucullus. Nu doresc să renunţi la 
religia aceasta pentru totdeauna, ci doar acum. Persecuţia mătură totul 
înaintea ei şi fie bătrân, fie tânăr, nobil sau sărac, toţi vor fi spulberaţi. 

Ai văzut că nici o clasă, nici o vârstă, nu sunt respectate. Polio ar 
fi putut fi salvat dacă era cu putinţă. Simpatia multora era de partea lui. 
Era tânăr şi puţin vinovat de greşelile lui; era de asemenea nobil, ultimul 
dintr-o familie străveche. Dar legea prevede necruţare şi a trebuit să 
sufere pedeapsa. Cinna, la fel, putea fi trecut cu vederea. Nu era nici 
mai mult nici mai puţin, decât un nebun. Dar acest vehement zel, 
împotriva creştinilor, a făcut ca nici această evidentă nebunie să nu fie o 
scăpare pentru el. 

— Ştiu foarte bine. Şi ştiu că prinţul întunericului luptă împotriva 
Bisericii lui Dumnezeu, dar Ea este zidită pe Stâncă şi porțile iadului n- 
o pot birui. N-am văzut pe cei buni, curățiți, nobili şi sfinţi suferind cu 
ei? Am fost gată întotdeauna să sufăr consecinţele, de când l-am 
cunoscut pe Isus Christos ca Domn şi Răscumpărător. 

— Ascultă-mă Marcellus! Ți-am spus că-ţi cer doar un lucru mic. 


Religia care tu o lauzi atât, nu poate fi părăstâ. Ține-o! dacă trebuie să 
fie aşa. Dar fă compromisuri pentru unele împrejurări. Când furtuna 
bântuie, apleacă-te sub ea. Fii înţelept, nu fanatic. 

— Ce-ai vrea tu să fac? 

— Fii atent. Lucrurile se vor schimba în următorii ani. Fie că 
persecuția va slăbi, sau va apare o reacție împotriva ei, fie că împăratul 
va muri şi alţi stăpânitori cu sentimente diferite îşi vor lua locul. Atunci, 
cei ce sunt acum prigoniţi, se vor întoarce din ascunzătorile lor şi vor 
ocupa vechile locuri, redobândind vechea demnitate şi bunăstare. Ține 
minte aceasta. Nu renunţa la viaţa ta, care ar putea fi utilă statului şi ți-ar 
putea oferi destule satisfacţii. Convingerile păstrează-le pentru tine. 
Priveşte dincolo de situaţia de faţă, ia în considerare toate aspectele. 
Lasă religia ta deoparte o perioadă de timp şi întoarce-te la aceea a 
statului. Astfel vei scăpa de pericolul prezent şi apoi, când vor veni 
vremurile mai bune te poţi întoarce la vechea ta religie şi să fii creştin. 

— Este imposibil Lucullus. Este o oroare pentru sufletul meu. 

Ce voi fi eu, un om de folos, un ipocrit? Dacă ai şti ce s-a petrecut 
în mine, nu mi-ai cere să-mi vând sufletul nemuritor, de la Dumnezeu. 
Mai bine mor pe loc, în cele mai groaznice torturi decât să fiu 
necredincios. 

— Iei o poziţie extremistă şi aceasta mă face să-mi pierd nădejdea 
de a te salva. Nu vrei să priveşti acest subiect mai rațional? Nu este 
sperjur, ci doar diplomaţie; nu e ipocrizie, ci înţelepciune. 

— Să mă ferească Dumnezeu să fac astfel de lucruri şi să 
păcătuiesc astfel, împotriva Lui! 

— Priveşte mai departe în altă manieră. Nu vei fi singurul 
câştigat, ci şi alții. Aceşti creştini pe care tu îi iubeşti, vor fi îngrijiţi mai 
bine decât acum. În situaţia lor actuală, tu ştii că ei nu pot trăi decât prin 
mila şi grija acelora care ţin religia statului, dar în secret preferă religia 
creştină. Poţi numi astfel de oameni, ipocriți sau sperjuri? Nu sunt ei 
mai degrabă binefăcătorii şi prietenii voştri? 

— Aceşti oameni n-au avut niciodată credinţa şi speranţa creştină 
cum am simţit-o eu. Ei nu ştiu de naşterea din nou, de noua natură 
divină, de prezenţa Duhului Sfânt, de comunicarea cu Fiul Dumnezeului 
Celui Viu. Ei n-au primit dragostea lui Dumnezeu, care dă sentimente 
noi, speranţe şi dorinţe noi. Pentru ei a simpatiza pe creştini este un 
lucru bun; dar creştinul care este atât de josnic încât să lepede credinţa 
şi să-L nege pe Salvatorul lui, n-ar avea niciodată destulă miiă în 


sufletul său de trădător, ca să dea sprijin fraţilor săi. 

— Atunci dragă Marcellus, nu mai am decât o singură ofertă de 
făcut. E ultima mea speranţă. Nu ştiu dacă va fi posibil sau nu. Voi 
încerca măcar să obțin acceptul tău. lată: nu va fi nevoie să-ţi renegi 
credința; nu va fi nevoie să Jertfeşti zeilor; nu va fi nevoie să faci ceea 
ce dezaprobi. Să uităm trecutul, întoarce-te din nou, nu cu inima, ci cu 
aparenţa, la cei ce au fost înainte. Erai un om vesel, un soldat cu sufletul 
curat, devotat datoriei tale. N-ai luat niciodată parte la serviciile 
religioase. Rareori erai prezent în temple, îţi petreceai timpul în tabără, 
luând învăţătura din cărțile filozofilor şi nu de la preoţi. 

Fă din nou acelaşi lucru, întoarce-te la datoriile tale. Apari din nou 
în public în compania mea; alăturate din nou conversaţiilor plăcute şi fii 
devotat vechiului tău drum. Aceasta va fi uşor şi plăcut de făcut şi nu 
vei fi nevoit să faci ceva josnic sau neplăcut. Autorităţile vor trece cu 
vederea absenţa ta, şi-ţi vei putea recăpăta vechea onoare şi conducerea 
legiunii tale. 

Totul va fi bine. Va fi nevoie de puţină discreţie, o tăcere 
înţeleaptă, o aparentă întoarcere la vechea datorie. Dacă rămâi în Roma, 
se va crede că vestea despre convertirea ta la creştinism a fost falsă; 
dacă pleci departe nici nu se va şti. 

— Nu! Lucullus, chiar dacă aş consimţi la planul tău, n-ar fi 
posibil din mai multe motive. S-a făcut o proclamaţie despre mine, s-a 
oferit o recompensă pentru prinderea mea şi pe deasupra, ultima mea 
apariţie înaintea împăratului la Coliseum a fost suficientă ca să 
îndepărteze orice şansă de iertare. 

Dar nu sunt de acord cu planul tău, Lucullus. Salvatorul meu nu 
poate fi slujit în felul acesta. Ucenicii Lui trebuie să-L mărturisească 
deschis: "Ori şi cine Mă va mărturisi înaintea oamenilor, îl voi mărturisi 
şi Eu înaintea Tatălui Meu care este în ceruri." A-L nega în viaţa mea 
sau cu înfăţişarea exterioară este la fel cu a-L nega în felul legii statului. 
Nu pot face aşa Deva! îl iubesc pe Isus, Cel ce m-a iubit mai înainte şi 
S-a dat pe Sine pentru mine. Bucuria mea este să-L mărturisesc pe El 
înaintea oamenilor; a muri pentru El, va fi fapta mea cea mai nobilă iar 
coroana de martir, cea mai glorioasă răsplată. 

Lucullus nu mai spuse nimic, văzând că încercările lui erau în 
zadar. Restul timpului îl petrecură discutând despre alte lucruri. 
Marcellus nu pierdu aceste ultime şi preţioase clipe pe care le-a petrecut 
cu prietenul său. Plin de afecţiune, în faţa generozităţii lui, Marcellus 


încerca să-l facă atent asupra celei mai mari comori, pe care omul o 
poate avea din credinţa în Christos. 

Lucullus l-a ascultat cu răbdare, mai mult din prietenie decât din 
interes. Totuşi, ceva din ultimele cuvinte ale lui Marcellus i-au rămas în 
memorie. 

În ziua următoare a avut loc procesul. A fost scurt şi formal. 
Marcellus a fost de neclintit şi a primit sentinţa cu calm. 

În după-amiaza aceleiaşi zile urma să fie executat. Urma să 
moară, nu dat la fiare sălbatice, nu de mâna gladiatorului, ci urma să fie 
ars pe rug. Era locul în care mulţi creştini şi-au ţinut mărturia 
Adevărului. Rugul era plasat în mijlocul Coliseumului. Marcellus a 
păşit în arenă condus de paznici brutali, care mai adăugau lovituri şi 
ocări, la pedeapsa groaznică ce se apropia. 

S-a uitat la tot circul, la bărbaţi şi femei, răi, cruzi, fără milă; s-a 
uitat la arenă şi s-a gândit la miile de creştini care l-au precedat în 
suferinţă şi care au plecat să se alăture nobilei armate a martirilor, care 
vor sluji împrejurul tronului. S-a gândit la copiii a căror moarte a văzut- 
o şi el şi-a adus aminte de cântecul lor triumfător: 

"Spre Cel ce ne-a iubit, 

La Cel ce ne-a spălat de păcate." 

Apoi paznicii l-au împins cu brutalitate spre rug, legându-l cu 
lanţuri spre a împiedica orice încercare de fugă. 

"Sunt gata să fiu jertfit", murmura el "şi clipa plecării mele se 
apropie... De acum mă aşteaptă coroana neprihănirii, pe care Domnul 
mi-o va da în ziua aceea." 

Apoi torţa s-a apropiat şi flăcările au ţâşnit acoperind pe martir cu 
un val gros de fum, ascunzându-l privirilor. Când fumul a mai trecut, a 
fost văzut stând din nou liniştit în mijlocul flăcărilor cu faţa spre cer. 

Flăcările au crescut în intensitate. Din ce în ce mai aproape, 
devorând lemnele şi învăluindu-l cu un inel de foc. Acum ele s-au 
aruncat asupra lui, înecându-l în fum şi căldură. 

Dar martirul rămânea drept, calm în mijlocul suferințelor, senin în 
vâltoarea focului, prin credinţa în Salvatorul său. El era acolo, deşi 
ceilalți nu-L vedeau; braţul Său era în jurul ucenicului Său credincios; şi 
Duhul Său îl întărea. 

Mai aproape şi mai aproape, flăcările dădeau târcoale. Viaţa era 
asaltată tot mai violent şi tremura în Cetăţuia sa, iar duhul era gata să-şi 
ia zborul spre paradisul odihnei. 


Spre sfârşit suferinţa părea că l-a îngenuncheat, dar şi-a învins 
durerea cu un efort violent. Apoi, cu greu îşi ridică un braţ. Şi cu un 
ultim efort, strigă cu o voce tare şi clară: 

— Doamne Isuse, vin la Tine ! ! 

Cu acest strigăt viaţa părea că l-a părăsit, căci flăcările îi 
cuprinseseră trupul şi căzuse peste lemnele aprinse. 

Şi astfel, duhul lui Marcellus s-a dus să fie cu Christos, ceea ce 
este mult, mult mai bine. 


Capitolul XV - Lucullus 
"AMINTIREA CELUI DREPT ESTE BINEVENITĂ" 


În timpul torturii şi în final al morţii, a fost un singur spectator a 
cărui faţă, plină de groază, nu s-a întors nici o clipă de la Marcellus. 
Ochii lui au văzut fiecare gest şi expresie, iar urechile sale au prins 
fiecare cuvânt. Mult timp după ce au plecat toţi, el a rămas în acelaşi 
loc, singura ființă vie în acest imens Coliseum. Într-un sfârşit se ridică 
să plece. Vechea elasticitate a paşilor dispăruse. Mersul său era încet şi 
nesigur. Expresia durerii întipărită pe faţa lui îl făcea să semene cu un 
om lovit de o groaznică boală. Merse spre un paznic, care-i deschise o 
poartă spre arenă. 

— Adu-mi o urnă de incinerare, ceru el şi se îndreptă spre locul 
martirajului. 

Câteva fragmente de oase fărâmiţate, pulverizate de violenţa 
flăcărilor; era tot ce mai rămăsese din Marcellus. Tăcut, Lucullus luă 
urna pe care o adusese paznicul şi adună ceea ce putu găsi ca rămăşiţe 
omeneşti, îndepărtă praful şi le puse cu grijă în urnă. Pe când părăsea 
Coliseumul a fost oprit de un bătrân. Se opri în mod mecanic. 

— Ce doreşti de la mine?, întrebă Lucullus blând. 

— Sunt Honorius, un bătrân printre creştini. Un bun şi drag 
prieten a fost omorât în această zi şi în acest loc. Am venit să văd, poate 
pot obţine cenuşa lui. 

— E bine că mi te-ai adresat mie omule, zise Lucullus. Dacă te-ai 
fi adresat altora ai fi fost prins, pentru că s-a pus un premiu pe capul tău. 
Dar nu-ţi pot îndeplini cererea. 

Marcellus e mort şi cenuşa lui se află în această urnă. Va fi aşezat 
în mormântul familiei mele, în timpul unei fastuoase ceremonii, căci mi- 
a fost cel mai drag prieten, iar pierderea lui a făcut ca lumea să-mi fie 


inexpresivă iar viaţa o povară. 

— Atunci nu puteţi fi altul decât Lucullus, de care l-am auzit 
vorbind de atâtea ori în cuvintele pline de căldură. 

— Eu sunt. N-au existat doi prieteni mai credincioşi unul altuia, 
decât noi. Dacă era posibil I-aş fi salvat. N-ar fi fost niciodată arestat 
dacă nu se arunca singur în mâinile legii. 

O, soartă crudă! într-o vreme când făcusem multe aranjamente ca 
să nu fie arestat niciodată, el a venit înaintea împăratului şi eu m-am 
văzut forțat să-l conduc cu mâinile mele pe el, care l-am iubit ca pe 
mine însumi, la închisoare şi moarte. 

— Ceea ce ţi se pare o pierdere, pentru el este un câştig 
incomensurabil. A intrat în posesia fericirii nepieritoare. 

— Moartea lui a fost într-adevăr un triumf, zise Lucullus. Am mai 
văzut creştini murind, dar n-am fost niciodată atât de izbit de speranţa şi 
încrederea lor. Moartea lui Marcellus te putea face să crezi că este o 
binecuvântare nespusă. 

— A fost într-adevăr pentru el şi pentru cei ce odihnesc în 
mormintele din catacombele în care suntem forţaţi să trăim. La numărul 
lor vreau să adaug rămăşiţele lui Marcellus. Ai vrea să-i faci parte cu ei? 

— Am sperat, venerabile Honorius, ca cel puţin să-mi rămână 
posibilitatea să plâng la mormântul lui. 

— Dar nobile Lucullus, n-ar fi preferat prietenul tău o 
înmormântare cu o scurtă ceremonie după credinţa lui cea nouă şi un loc 
de odihnă printre martirii cu al căror nume al său s-a asociat pentru 
totdeauna? 

Lucullus rămase tăcut o perioadă de timp. Apoi răspunse: 

— Asupra acestor dorinţe nu am nici o îndoială. O voi respecta 
cerând onoarea de a duce la îndeplinire ritualul funerar, la această urnă, 
venerabile Honorius. Dar voi asista cel puţin la serviciul vostru. Veţi 
permite unui soldat, pe care-l cunoaşteţi doar ca duşman al vostru, să 
pătrundă în ascunzătorile voastre şi să asiste la actul vostru? 

— Vei fi binevenit, nobile Lucullus, ca şi Marcellus înaintea ta şi 
poate că vei obţine printre noi, aceeaşi binecuvântare care i-a fost dată şi 
lui. 

— Nu spera să se întâmple aşa ceva. Sunt mult prea diferit de 
Marcellus în gusturi şi în simţăminte. Aş putea învăţa să am sentimente 
bune faţă de voi, sau să admir, dar niciodată să mă alătur vouă. 

— Vino cu noi, oricum ai fi şi ia parte la serviciul funerar al 


prietenului tău. Un mesager va veni după tine mâine. 

Lucullus îşi dădu asentimentul şi după ce înmâna urna lui 
Honorius, porni tăcut şi trist spre casă. 

În ziua următoare porni cu mesagerul promis, spre catacombe. 
Acolo văzu comunitatea creştină. De la primul contact a înţeles 
suferinţele şi necazurile lor. 

Din nou, prin culoarele întunecate şi camerele boltite, s-au auzit 
suspinele ce însoțeau durerea pierderii unui frate şi petrecerea lui la 
mormânt; dar durerea ce vorbea de tristeţea morţii, a fost urmată de un 
sentiment mai puternic, mai înalt, acela al credinţei şi al speranţei în 
Domnul Isus. 

Honorius a luat un pergament, Cuvântul Vieţii, ale cărei 
promisiuni erau atât de puternice ca să susțină în mijlocul celor mai 
grele clipe şi cu o voce solemnă a citit acea parte din 1 Corinteni, care în 
orice vreme şi în orice situaţie a fost atât de dragă inimii care privea 
dincolo de prezent primind mângâierile prin promisiunea învierii. 

Apoi şi-a ridicat capul şi cu glas clocotitor a închinat o rugăciune 
Celui Sfânt din ceruri, prin Christos Isus Divinul mijlocitor, prin care 
moartea şi locuinţa morților au fost învinse şi viaţa veşnică asigurată. 

Figura lui Lucullus, palidă şi tristă era diferită de cea a celorlalți 
din jur. Deşi nu era creştin, el putea să admire această minunată credinţă 
şi să asculte cu atenţie speranţele binecuvântate. El a fost cel ce a depus 
cenuşa celui îndrăgit în ultimul loc de odihnă; el a fost ultimul care a 
văzut ultimele rămăşiţe; tot el a pus şi piatra cu epitaful lui Marcellus, 
gravat pe ea. 

Lucullus s-a întors acasă, dar era alt om. Veselia firii sale părea 
să-l fi părăsit din cauza atâtor necazuri îndurate. A avut dreptate când a 
spus că nu va deveni creştin. Moartea prietenului său l-a umplut de 
tristețe, dar nu era o părere de rău pentru păcate, nici pocăință, nici 
dorinţă de cunoaştere a adevăratului şi singurului Dumnezeu. A pierdut 
orice putere de a se bucura de plăcerea din lume, dar n-a câştigat nici o 
sursă de fericire în schimb. Şi totuşi amintirea prietenului său a produs o 
schimbare în el. A început să simtă simpatie față de cei prigoniţi şi 
săraci, pe care Marcellus îi iubise şi se asociase lor. Admira constanta 
lor şi deplângea suferinţele nemeritate. A văzut că toate virtuțile şi 
bunătatea rămase la Roma, erau în posesia acestor proscrişi. 

Aceste sentimente l-au dus la a le acorda ajutor. 

A transferat asupra lor prietenia şi promisiunile de ajutor, pe care 


le dăduse odată lui Marcellus. 

Ostaşii săi nu mai arestau, sau dacă arestau pe cineva, îl făcea 
pierdut într-un fel sau altul. Puterea sa, poziţia sa şi influența fără 
margini le-a pus în slujba creştinilor. 

Palatul său era cunoscut ca cel mai sigur loc de refugiu sau ajutor 
şi numele său era onorat ca prieten şi ajutor. 

Dar toate lucrurile au un sfârşit; la fel şi suferinţele creştinilor au 
avut un capăt. La un an după moartea lui Marcellus, împăratul Decius a 
fost detronat şi un nou împărat a fost întronat. Persecuţia a fost sistată. 

Pacea redată adunărilor, a adus pe creştini din catacombe la 
lumina zilei şi din nou au răsunat în urechile oamenilor cântece de laudă 
pentru Cel ce i-a salvat. 

Anii au trecut, dar nu s-a petrecut nici o schimbare cu Lucullus. 
Când Honorius a sosit din catacombe, a fost luat de Lucullus la el acasă 
şi îngrijit acolo pentru tot restul vieţii. 

El a vrut să-l răsplătească pe binefăcătorul său, făcându-i cunoscut 
Cuvântul Adevărului, dar a murit fără să vadă dorinţa-i împlinită. 

Binecuvântarea a venit mai târziu, după mulți ani. Trecuse mult de 
prima tinereţe, poate chiar la pragul bătrâneţii, când Isus Salvatorul l-a 
găsit pe Lucullus. 

De mult lumea îşi pierduse orice atracție. Bunăstarea, onoarea şi 
puterea nu însemnau nimic pentru el; viaţa-i era plină de tristeţe şi nimic 
nu părea că o va vindeca. 

Dar Duhul Lui Dumnezeu s-a oprit asupra lui şi prin puterea Sa 
divină a făcut posibilă bucuria sa în dragostea Salvatorului a cărui 
putere asupra inimii omului i-a dat nenumărate dovezi. 

Au trecut multe secole peste oraşul cezarilor, de când persecuția 
lui Decius a gonit pe umilii urmaşi ai lui Isus, în întunecatele 
catacombe. 

Să privim din nou Via Appia şi împrejurimile ei. 

Înaintea noastră se întinde marea porţiune a mormintelor vechiului 
oraş. Aici odihnesc bogaţii Romei, ce au dus până şi în morminte fala 
bunăstării, a gloriei şi a puterii. Sub picioarele noastre sunt mormintele 
primitive ale acelora pe care cei bogaţi i-au alungat nemeritând să 
respire acelaşi aer. Dar ce schimbare de jur împrejur, toate aceste 
impunătoare morminte şi praful împrăştiat de vânt. Numele multora din 
cei ce au fost îngropaţi aici este necunoscut, imperiul pe care l-au ridicat 
odată a dispărut; legiunile pe care le-au condus spre cuceriri dorm 


somnul din care nu-i va trezi decât a doua înviere. Dar amintirea celor 
persecutați, ce odihnesc dedesubt, este atât de dragă pentru credincioşii 
Domnului de pe pământ; mormintele lor au devenit un loc de pelerinaj; 
şi lucrarea în care ei şi-au asumat o sarcină atât de grea, dar cu atât mai 
nobilă, ne-a fost înmânată nouă, ca să fie continuată până ce Isus va 
veni. 

Umiliţi, dispreţuiți, prigoniţi, loviți, numele lor poate nu va fi scris 
în cărțile de istorie, dar noi ştim că numele lor este scris în Cartea Vieţii 
şi părtăşia lor va fi cu cei despre care sunt scrişi. 

"Aceştia vin din necazul cel mare; ei şi-au spălat hainele şi le-au 
albit în sângele Mielului. Pentru aceasta stau ei înaintea scaunului de 
domnie al lui Dumnezeu şi-L slujesc zi şi noapte în Templul Lui. Cel ce 
şade pe scaunul de domnie îşi va întinde cortul peste ei. Nu le va fi 
foame, nu le va fi sete; nu-i va dogori nici soarele, nici vreo altă arşiţă. 
Mielul, care stă în mijlocul scaunului lor, îi va conduce-la izvoarele 
apelor vieţii şi Dumnezeu va şterge orice lacrimă din ochii lor." 


